2 Tesalonicenses 13 - Sagrada Biblia [[Sagrada Biblia] Qeqchi Bible]\nMêcanab xrâbal êrib chêribil êrib xban nak junajex sa' lê pâbâl.\nCherilak xtok'obâl ruheb li cuanqueb sa' tz'alam. Cherec'âk sa' lê râm nak chanchan ajcui' lâex li cuanquex sa' tz'alam. Chinak ajcui' sa' êch'ôl li neque'hobe' ut li neque'rahobtesîc. Chanchan nak lâex ajcui' yôquex chi c'uluc re li raylal a'an.\nUs li sumlâc aban tento che-oxlok'i lê sumlajic. Mâc'a' c'a'ru chebalak'i cui' êrib. Li Dios târakok âtin sa' xbêneb li neque'xmux ru lix sumlajiqueb, jo' ajcui' sa' xbêneb laj co'bêt laj yumbêt.\nMêra ru li tumin. Chec'ojobak ban êch'ôl riq'uin li jo' q'uial cuan êre xban nak li Dios quixye: Junelic tatintenk'a, ut mâ jok'e tatincanab âjunes. (Deut. 31:6)\nJo'can nak naru takaye chi anchal kach'ôl: Li Kâcua' Dios natenk'an cue. Inc'a' ninxucua li c'a'ru te'xbânu li xic' neque'iloc cue. (Sal. 118:6)\nChijulticok' êre eb li que'c'amoc be chêru. A'an que'xch'olob xyâlal li râtin li Dios. Cheq'uehak retal lix pâbâl ut lix yu'ameb nak que'cuan sa' ruchich'och'. Jo'can ajcui' chebânuhak lâex.\nLi Jesucristo inc'a' najala chi moco najala lix na'leb. Ac a'an ajcui' chak chalen najter k'e cutan, a'an anakcuan ut a'anak chi junelic.\nMêq'ue êrib chi balak'îc xbaneb laj balak', xban nak jalan jalânk li tijleb neque'xye. Mâcua' li c'a'ru nakatzaca li najaloc re li kayu'am. A' ban li rusilal li Dios najaloc re ut naxq'ue xcacuil kach'ôl.\nLâo cuan jun ka-artal. A'an nak quixmayeja rib li Kâcua' Jesucristo chiru li cruz. Eb laj tij inc'a' naru te'xtzaca li mayej a'an jo' que'xbânu chak najter sa' li tabernáculo nak que'xmayeja li xul. (Naraj naxye nak li colba-ib inc'a' natauman riq'uin xbânunquil li chak'rab. Natauman ban riq'uin xpâbanquil li Cristo.)\nLix yucua'il aj tij sa' xyânkeb laj Israel naxc'am lix quiq'uel li xul sa' li Lok'laj Santil Na'ajej ut naxmayeja re risinquil li mâc. Aban lix tibel li xul naxc'at toj jun pac'al li tenamit.\nJo'can ajcui' li Jesucristo quic'ame' toj jun pac'al li tenamit ut aran quicam chiru li cruz. Ut riq'uin lix lok'laj quiq'uel li Jesucristo nocoxsantobresi.\nKacanabak li kanajter na'leb ut chikatâkehak li Jesucristo usta toj yôko chi c'uluc raylal sa' xc'aba' a'an.\nLi ruchich'och' a'in mâcua' tz'akal kana'aj. Yôco ban chiroybeninquil jun chic li kana'aj k'axal châbil. A'an li choxa.\nJo'can ut junelic chikalok'onihak li Dios sa' xc'aba' li Jesucristo, ut chikanimâk ru. Cui takabânu chi jo'can, a'an li kamayej chiru li Dios.\nMisach sa' êch'ôl xbânunquil li usilal ut xtenk'anquil êrib chêribil êrib xban nak a'an jun li mayej nacuulac chiru li Dios.\nChex-abînk chiruheb laj c'amol be chêru, ut chebânuhak li c'a'ru neque'xye êre xban nak eb a'an neque'tenk'an êre sa' lê pâbâl. A'aneb li te'xk'axtesi xcuênt chêrix chiru li Dios. Chetenk'aheb re nak sahakeb sa' xch'ôl sa' lix c'anjeleb xban nak cui rahakeb sa' xch'ôl, rahak ajcui' chok' êre lâex.\nEx hermân, tintz'âma chêru nak chextijok chikix lâo. Nakec'a nak tîc kach'ôl ut nakaj nak junelic cuânko sa' tîquilal.\nUt nintz'âma ajcui' chêru nak chextijok chicuix. A' taxak li Dios chitenk'ânk cue re nak târûk tinxic cui'chic chi junpât chêrilbal.\nA' li Kâcua' Dios a'an laj q'uehol tuktûquil usilal, li Dios li quicuaclesin cui'chic re chi yo'yo li Jesucristo sa' xyânkeb li camenak. Riq'uin lix lok'laj quiq'uel li Jesucristo xakabanbil xcuanquil li ac' contrato chi junelic. Li Jesucristo na-iloc ke jo' junak cuînk narileb lix carner.\nChicuânk taxak li rusilal li Dios êriq'uin re nak têbânu li c'a'ru naraj. Chixbânuhak taxak li Dios li c'a'ru naraj êriq'uin sa' xc'aba' li Jesucristo. Lok'oninbil taxak li Jesucristo chi junelic k'e cutan. Jo'can taxak.\nEx hermân, nintz'âma jun usilal chêru. Checuyak rabinquil li cuâtin re xch'olobanquil êna'leb. Moco q'ui ta li âtin xintz'îba sa' li hu a'in.\nNacuaj ajcui' xyebal êre nak li hermano Timoteo ac x-el sa' tz'alam. Cui nachal chi junpât arin, cuochbenak nak toxic chêrilbal.\nCheq'uehak xsahil xch'ôleb laj c'amol be chêru sa' lê pâbâl ut chixjunileb li kech aj pâbanelil. Eb laj pâbanel li cuanqueb arin Italia neque'xtakla xsahil êch'ôl.Li rusilal li Dios chicuânk êriq'uin. Jo'can taxak.\nLi rusilal li Dios chicuânk êriq'uin. Jo'can taxak.


Li Santil hu SANTIAGO 1\nLi Hu li Quixtz'i̱ba laj Santiago\nXq'uebal xsahil xch'o̱leb laj pa̱banel\n1 La̱in laj Santiago, laj c'anjel chiru li Dios ut chiru li Ka̱cua' Jesucristo. Yo̱quin chi tz'i̱bac e̱riq'uin la̱ex, li cablaju chi xte̱paleb laj Israel. Nintakla xsahil e̱ch'o̱l la̱ex li xejeq'ui e̱rib yalak bar sa' li junju̱nk chi na'ajej.\nLi cha̱bil na'leb li naxq'ue li Dios\n2 Ex inherma̱n, chisahok' taxak sa' e̱ch'o̱l riq'uin li raylal nequec'ul. Yalak c'a'ru li raylal nachal sa' e̱be̱n, a'an yal re xyalbal rix le̱ pa̱ba̱l. 3 La̱ex nequenau nak riq'uin li yalec' nakac'ul, nacacuu li kach'o̱l sa' li kapa̱ba̱l. 4 Abanan junelic checuyak li raylal re nak tz'akalak e̱re e̱ru nak texcua̱nk. Cha̱bilakex ut ma̱c'a' chexpaltok' cui'. 5 Cui cuan junak sa' e̱ya̱nk ta̱raj xna'leb, chixtz'a̱mahak re li Dios, ut li Dios tixq'ue chi anchal xch'o̱l ut chi nabal. 6 Ut nak tixtz'a̱ma re li Dios, tento nak tixpa̱b nak ta̱q'uehek' re xban li Dios. Moco yal ta xcab rix xch'o̱l nak tixtz'a̱ma. Tixtz'a̱ma ban chi anchal xch'o̱l. Li ani yal xcab rix xch'o̱l tixtz'a̱ma li c'a'ru ta̱raj re li Dios, a'an chanchan li palau inc'a' tuktu ru. Lix ch'o̱l li jun a'an chanchan li palau ec'asinbil xban li ik' ut nac'ame' yalak bar. 7 Cui yal xcab rix xch'o̱l nak tixtz'a̱ma, mixc'oxla nak tixc'ul li c'a'ru naxtz'a̱ma re li Dios. 8 Li ani cuib ru lix ch'o̱l, junpa̱t naxjal xc'a'ux riq'uin li c'a'ru naxc'oxla xba̱nunquil. 9 Junak li herma̱n, usta ma̱c'a' cuan re, chisahok' sa' xch'o̱l xban nak a'an k'axal lok' chiru li Dios. 10 Jo'can ajcui' junak biom chisahok' sa' xch'o̱l usta nasach chixjunil li c'a'ru cuan re xban nak lix biomal ma̱c'a' na-oc cui' chiru li Dios. Li biomal chanchan li utz'u'uj nak na-oso'. 11 Li utz'u'uj nachakic xban li sak'e ut nat'ane'. Jo'can ajcui' li cuan xbiomal. A'an ta̱ca̱mk usta toj yo̱k chixsic'bal xtz'akob lix biomal.\nLi xyalbal rix li kapa̱ba̱l\n12 Us xak reheb li neque'xcuy xnumsinquil li raylal ut inc'a' neque'ch'inan xch'o̱l. Li ani naxcuy xnumsinquil li yalec' te'xc'ul lix ma̱tan li naxyechi'i li Dios reheb li neque'rahoc re. Ut lix ma̱taneb, a'an li yu'am chi junelic. 13 Li ani nayale' rix lix pa̱ba̱l mixc'oxla nak a' li Dios naq'uehoc re chi a̱le̱c. Li Dios ma̱ ani naxq'ue chi a̱le̱c chi moco naa̱le̱c xban li inc'a' us. 14 Li a̱le̱c nachal sa' xbe̱n li junju̱nk li naxq'ue rib chi balak'i̱c xban li naxrahi ru. 15 Riq'uin xrahinquil ru li c'a'ru inc'a' us, naticla li ma̱c. Ut nak ac xnumta li ma̱c nachal li ca̱mc. 16 Ex inherma̱n, me̱balak'i e̱rib chixc'oxlanquil nak li Dios naq'uehoc chak re li a̱le̱c sa' e̱be̱n. 17 Xban nak chixjunil li c'a'ak re ru tz'akal cha̱bil a' li Dios sa' choxa naq'uehoc chak ke. Li Dios quiyi̱ban re li nacutanobresin ru li choxa. Li Dios ma̱cua' jo' li sak'e namoy ru. Li Dios inc'a' naxjal lix na'leb. A'an ban chi junelic. 18 Xban nak jo'can quiraj li Dios, jo'can nak quixye nak chiru li Dios chanchano li xbe̱n ru li racui̱mk li quixyo'obtesi chak.\nChikapa̱b chi tz'akal li ra̱tin li Dios\n19 Ex inherma̱n, raro̱quex inban. La̱ex ac nequenau li xya̱lal a'in. Jo'can nak cheq'uehak e̱ch'o̱l chi abi̱nc. Chec'oxla chi us li oc e̱re chixyebal ut mexjosk'o'. 20 Xban nak cui nocojosk'o', inc'a' nakaba̱nu li c'a'ru naraj li Dios. 21 Jo'can ut nak checanabak xba̱nunquil li c'a'ru inc'a' us ut chixjunil li ma̱usilal. Ut chec'ulak sa' xya̱lal li ra̱tin li Dios li q'uebil e̱re. Chicana̱k sa' e̱ch'o̱l xban nak li ra̱tin cuan xcuanquil re e̱colbal. 22 Chepa̱bak ut cheba̱nuhak li c'a'ru naxye li ra̱tin li Dios. Me̱balak'i e̱rib chixc'oxlanquil nak tz'akal riq'uin ca'aj cui' rabinquil li ra̱tin. Tento ban ajcui' xba̱nunquil li naxye li ra̱tin li Dios. 23 Li ani narabi li ra̱tin li Dios ut inc'a' naxba̱nu li naxye, a'an chanchan jun li cui̱nk naril li ru sa' lem. 24 Ut nak ac xril li ru, naxic ut sa' junpa̱t nasach sa' xch'o̱l chanru na-iloc. 25 Lix chak'rab li Dios tz'akal re ru ut riq'uin xpa̱banquil a'an nakatau li kacolbal. Li ani naxq'ue xch'o̱l chixtzolbal lix chak'rab li Dios inc'a' nasach sa' xch'o̱l li c'a'ru naxtzol. Naxba̱nu ban li naxye. Ut osobtesinbil xban li Dios riq'uin li c'a'ru naxba̱nu. 26 Cui junak naxc'oxla nak tz'akal aj pa̱banel, ut inc'a' naxq'ue retal li c'a'ru naxye, li jun a'an naxbalak'i rib xjunes rib ut lix pa̱ba̱l ma̱c'a' na-oc cui'. 27 Aban chiru li Acuabej Dios, li napa̱ban chi tz'akal ut ma̱c'a' xpaltil, a'an li natenk'an reheb li neba' ut li xma̱lca'an sa' lix raylaleb. Ut inc'a' naxba̱nu li ma̱usilal li neque'xba̱nu li toj ma̱ji' neque'pa̱ban.


San Lucas 10 KEKNT - Ut chirix chic a cꞌaꞌak re ru - Bible Search\nLi Jesús quixtaklaheb li laje̱b xca̱cꞌa̱l (70) chi cui̱nk chixchꞌolobanquil lix ya̱lal\n1Ut chirix chic a cꞌaꞌak re ru aꞌin, li Ka̱cuaꞌ quixsiqꞌueb ru laje̱b xca̱cꞌa̱leb (70) chic chi cui̱nk ut quixtaklaheb chi caꞌcabil saꞌ eb li junju̱nk chi tenamit ut saꞌ eb li naꞌajej li bar talajeꞌnumekꞌ cuiꞌ. 2Ut quixye reheb, —Relic chi ya̱l nabaleb li incꞌaꞌ nequeꞌxnau xya̱lal. Abanan moco qꞌuiheb ta li teꞌxye lix ya̱lal reheb. Chanchaneb li ru li acui̱mk li ma̱cꞌaꞌ aj sicꞌol re. Joꞌcan ut tinye e̱re nak te̱tzꞌa̱ma chiru li Ka̱cuaꞌ re nak aꞌan tixtaklaheb laj cꞌanjel chixchꞌolobanquil lix ya̱lal chiruheb. 3Ayukex biꞌ ut chenauhak nak la̱in yo̱quin chi takla̱nc e̱re saꞌ xya̱nkeb li xicꞌ nequeꞌiloc e̱re. Chanchanakex li cocꞌ carner saꞌ xya̱nkeb laj xoj. 4Incꞌaꞌ te̱cꞌam xnaꞌaj li cꞌaꞌak re ru ta̱cꞌanjelak e̱re saꞌ be, chi moco e̱tumin, chi moco xjalbal e̱xa̱b. Ut ma̱ ani aj iqꞌuin texxakli̱k chi serakꞌic saꞌ be. 5Nak texcuulak saꞌ junak cab, te̱qꞌue xsahileb xchꞌo̱l ut te̱ye, “Aꞌ taxak li tuktu̱quil usilal chi cua̱nk saꞌ li cab aꞌin,” chaꞌkex. 6Cui cha̱bileb li cuanqueb saꞌ li cab aꞌan, ta̱cua̱nk li tuktu̱quil usilal riqꞌuineb joꞌ xeye la̱ex. Cui ut incꞌaꞌ cha̱bileb, incꞌaꞌ ajcuiꞌ ta̱cua̱nk li tuktu̱quil usilal riqꞌuineb. Caꞌaj cuiꞌ e̱riqꞌuin ban la̱ex ta̱cana̱k. 7Nak tex-oc saꞌ junak cab, aran texcana̱k. Incꞌaꞌ yo̱kex chixbeninquil e̱rib. Ut chetzacahak li cꞌaꞌru ta̱qꞌuehekꞌ e̱re xban nak laj cꞌanjel tento tixcꞌul lix tojbal. 8Nak texcꞌulekꞌ saꞌ junak tenamit, checꞌulak ut chetzaca li cꞌaꞌru ta̱qꞌuehekꞌ e̱re. 9Te̱qꞌuirtesiheb li yaj li cuanqueb saꞌ li tenamit aꞌan ut te̱ye ajcuiꞌ reheb nak yo̱ chak chi nachꞌoc lix nimajcual cuanquilal li Dios. 10Abanan cui texcuulak saꞌ junak tenamit ut incꞌaꞌ texcꞌulekꞌ saꞌ xya̱lal, tex-e̱lk saꞌ be ut tex-oc xyebal, 11“Lix poksil le̱ tenamit li xletz chi kok takachikꞌchikꞌi chokꞌ retalil nak ta̱cha̱lk raylal saꞌ e̱be̱n. Julticak e̱re nak lix nimajcual cuanquilal li Dios xcꞌulun e̱riqꞌuin, abanan incꞌaꞌ xecꞌul”, chaꞌkex reheb. 12Relic chi ya̱l tinye e̱re nak toj cubenak caꞌchꞌin lix tojbal xma̱queb li tenamit Sodoma chiru lix tojbal xma̱queb li tenamit aꞌin saꞌ xkꞌehil li rakba a̱tin.\nRa teꞌxcꞌul li tenamit cui incꞌaꞌ teꞌxxo̱to xma̱c\n13Raylal cha̱lel saꞌ e̱be̱n la̱ex li cuanquex saꞌ li tenamit Corazín. Raylal cha̱lel saꞌ e̱be̱n la̱ex li cuanquex saꞌ li tenamit Betsaida. Cui ta quinba̱nu aran Tiro li milagro aꞌin li xinba̱nu che̱ru ut cui ta quinba̱nu aran Sidón, ac najter raj queꞌxqꞌue li kꞌes ru tꞌicr chirixeb ut queꞌxchunub raj rib saꞌ cha ut queꞌyotꞌeꞌ raj xchꞌo̱leb ut queꞌxjal raj xcꞌaꞌuxeb. 14Joꞌcan ut tinye e̱re nak saꞌ xkꞌehil li rakba a̱tin, kꞌaxal cuiꞌchic li raylal li te̱cꞌul la̱ex chiru li raylal li teꞌxcꞌul eb laj Tiro ut eb laj Sidón. 15Ut la̱ex li cuanquex saꞌ li tenamit Capernaum, cꞌajoꞌ nak nequenimobresi e̱rib. ¿Ma nequecꞌoxla nak ta̱taksi̱k e̱cuanquil toj saꞌ choxa? Ta̱cubsi̱k ban e̱cuanquil nak textakla̱k saꞌ xnaꞌajeb li camenak. 16Li ani ta̱abi̱nk re le̱ ra̱tin la̱ex, ta̱rabi ajcuiꞌ li cua̱tin la̱in. Ut li ani ta̱tzꞌekta̱na̱nk e̱re la̱ex, tinixtzꞌekta̱na ajcuiꞌ la̱in. Ut li ani natzꞌekta̱nan cue la̱in, naxtzꞌekta̱na ajcuiꞌ li quitaklan chak cue, chan li Jesús.\nQueꞌsukꞌi chak chixyebal resil li queꞌtakla̱c cuiꞌ li laje̱b xca̱cꞌa̱l (70) chi cui̱nk\n17Queꞌsukꞌi chak li laje̱b xca̱cꞌa̱l chi cui̱nk chi saheb saꞌ xchꞌo̱l ut queꞌxye re li Jesús: —At Ka̱cuaꞌ, saꞌ a̱cꞌabaꞌ la̱at nequeꞌpa̱ban chiku eb li ma̱us aj musikꞌej, chanqueb. 18Li Jesús quixye reheb: —La̱in quicuil laj tza chanchan rakꞌ ca̱k nak quitꞌaneꞌ chak saꞌ choxa. 19La̱in xinqꞌue e̱cuanquil. Usta te̱yekꞌ li cꞌantiꞌ ut laj xo̱cꞌ, ma̱cꞌaꞌ te̱cꞌul. Xinqꞌue e̱cuanquil saꞌ xbe̱n laj tza ut ma̱cꞌaꞌ ta̱ru̱k tixba̱nu e̱re. 20Misahoꞌ saꞌ e̱chꞌo̱l xban nak cuan e̱cuanquil saꞌ xbe̱neb li ma̱us aj musikꞌej. Chisahokꞌ ban e̱chꞌo̱l xban nak tzꞌi̱banbilak le̱ cꞌabaꞌ saꞌ choxa, chan. 21Saꞌ li ho̱nal aꞌan li Jesús quirecꞌa xsahil xchꞌo̱l xban li Santil Musikꞌej. Quitijoc ut quixye: —At inYucuaꞌ, la̱at laj e̱chal re li choxa joꞌ ajcuiꞌ li ruchichꞌochꞌ. Ninbantioxi cha̱cuu xban nak xamuk lix ya̱lal chiruheb li tzolbileb ut li cuanqueb xnaꞌleb. Ut xacꞌut lix ya̱lal chiruheb li cubenakeb xcuanquil. Chanchaneb cocꞌal. Xaba̱nu chi joꞌcan xban nak joꞌcan xcuulac cha̱cuu la̱at, chan li Jesús nak quitijoc. 22Ut quixye reheb li cuanqueb aran: —Chixjunil li cꞌaꞌak re ru xkꞌaxtesi saꞌ cuukꞌ lin Yucuaꞌ. Ma̱ ani nanaꞌoc cuu la̱in li Cꞌajolbej, caꞌaj cuiꞌ li Acuabej Dios. Ma̱ ani nanaꞌoc ru li Acuabej Dios, caꞌaj cuiꞌ la̱in li Cꞌajolbej. Ut ta̱naꞌekꞌ ajcuiꞌ ru xbaneb li ani tincꞌut cuiꞌ lix ya̱lal, chan li Jesús. 23Quixsukꞌisi rib riqꞌuineb lix tzolom ut quixye reheb xjuneseb: —Us xak e̱re la̱ex xban nak riqꞌuin xnakꞌ e̱ru yo̱quex chirilbal li cꞌaꞌru yo̱ chi cꞌulma̱nc. 24La̱in tinye e̱re nak nabaleb li profeta ut nabaleb li rey queꞌraj raj rilbal li cꞌaꞌru yo̱quex chirilbal la̱ex, abanan incꞌaꞌ queꞌru rilbal. Ut queꞌraj raj rabinquil li cꞌaꞌru yo̱quex chirabinquil la̱ex, abanan incꞌaꞌ queꞌru rabinquil, chan li Jesús reheb.\nTakara li kas ki̱tzꞌin usta xicꞌ nocoeꞌril\n25Jun aj tzolol chakꞌrab quixye re li Jesús yal re xyalbal rix: —At tzolonel: ¿Cꞌaꞌru us tinba̱nu re nak tincue̱chani li junelic yuꞌam? chan. 26Quichakꞌoc li Jesús ut quixye re: —La̱at nacacuil saꞌ li Santil Hu. ¿Cꞌaꞌru naxye saꞌ li chakꞌrab?— 27Ut aꞌan quichakꞌoc ut quixye: —Chara li Ka̱cuaꞌ la̱ Dios chi anchal a̱chꞌo̱l, chi anchal a̱cua̱m, chi anchal a̱metzꞌe̱u ut chi anchal a̱cꞌaꞌux. Ut chara la̱ cuas a̱cui̱tzꞌin joꞌ nak nacara a̱cuib la̱at, chan. 28Ut li Jesús quixye re: —Ya̱l li xaye. Ba̱nu aꞌin ut ta̱cua̱nk a̱yuꞌam chi junelic, chan. 29Aꞌan quiraj raj xti̱cobresinquil xchꞌo̱l xjunes rib. Quixye re li Jesús: —¿Ani tzꞌakal li cuas cui̱tzꞌin? chan. 30Li Jesús quichakꞌoc ut quixye re: —Cuan jun li cui̱nk aj judío qui-el Jerusalén ut yo̱ chi xic Jericó. Quicꞌuleꞌ xbaneb laj e̱lkꞌ. Queꞌxmakꞌ chiru chixjunil li cꞌaꞌru cuan re. Queꞌxtacuasi chi us ut co̱eb. Ca̱mc re li cui̱nk queꞌxcanab. 31Ut saꞌ li be aꞌan quinumeꞌ jun laj tij. Quiril li cui̱nk tꞌantꞌo aran, aban ti̱c quinumeꞌ. 32Ut joꞌcan ajcuiꞌ quixba̱nu jun laj levita xcomoneb li nequeꞌtenkꞌan reheb laj tij. Quinumeꞌ chixcꞌatk li cui̱nk li tꞌantꞌo aran, abanan quinumeꞌ chi ti̱c. 33Ut quinumeꞌ ajcuiꞌ jun chic li cui̱nk saꞌ li be aꞌan, Samaria xtenamit. Eb laj Samaria xicꞌ nequeꞌril rib riqꞌuineb laj judío. Abanan nak yo̱ chi numecꞌ quiril li cui̱nk tꞌantꞌo aran ut quiril xtokꞌoba̱l ru. 34Quicuulac riqꞌuin. Quixban lix yocꞌolal riqꞌuin vino ut aceite. Quixbati ru lix tochꞌolal. Quixqꞌue chirix lix cacua̱y ut quixcꞌam saꞌ jun li cab ut aran quixqꞌue chi hila̱nc ut aꞌan qui-iloc re. 35Joꞌ cuulajak chic nak ac xic re li cui̱nk aj Samaria, quixqꞌue cuib li tumin plata re laj e̱chal cab ut quixye re: —Chacuil chi us li cui̱nk aꞌin. Ut chixjunil li joꞌ qꞌuial chic ta̱sach, la̱in tintoj a̱cue saꞌ insukꞌijic, chan. 36¿Cꞌaꞌru nacacꞌoxla la̱at? ¿Bar cuan reheb li oxib li queꞌnumeꞌ li tzꞌakal ras ri̱tzꞌin li quitꞌaneꞌ saꞌ rukꞌeb laj e̱lkꞌ? chan. 37Laj tzolol chakꞌrab quichakꞌoc ut quixye: —Aꞌ li qui-uxta̱nan ru, chan. Ut li Jesús quixye re: —Ayu ut joꞌcan ajcuiꞌ chaba̱nu la̱at, chan.\n38Ut nak yo̱queb chi xic li Jesús, queꞌcuulac saꞌ jun chꞌina tenamit. Aran quihilan li Jesús saꞌ rochoch jun li ixk xMarta xcꞌabaꞌ. 39Lix Marta cuan jun li ri̱tzꞌin xMaría xcꞌabaꞌ. Lix María quixchunub rib chiru li Jesús chirabinquil li cꞌaꞌru yo̱ chixyebal. 40Abanan lix Marta caꞌaj cuiꞌ lix qꞌuila cꞌanjel yo̱ xcꞌaꞌux chirix. Quichal riqꞌuin li Jesús ut quixye re: —Ka̱cuaꞌ, ¿ma incꞌaꞌ chꞌaꞌaj nacacuecꞌa nak li cui̱tzꞌin niquinixcanab chi cꞌanjelac injunes? Ye re nak tinixtenkꞌa, chan. 41Li Jesús quichakꞌoc ut quixye re: —Marta, la̱at naxic a̱cꞌaꞌux chirix la̱ qꞌuila cꞌanjel xban nak caꞌaj cuiꞌ aꞌan nacacꞌoxla. 42Abanan jun ajcuiꞌ li cꞌaꞌru tento xba̱nunquil ut lix María xsicꞌ ru aꞌan. Li kꞌaxal us xba̱nunquil, aꞌan rabinquil li cꞌaꞌru ninye. Ut ma̱ ani ta̱ramok re chiru xba̱nunquil, chan li Jesús.


Resil li Santil Hu: Ke'xk'e Xloq'al li Jesus - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLI JESUS ak kixk'irtasiheb' li wiib' chi mutz', naq kiwulak sa' jun li k'aleb'aal nach' chiru Jerusalen. Aran wankeb' naq kixtaqlaheb' wiib' reheb' li xtzolom ut kixye reheb': ‹Ayuqex sa' li k'aleb'aal ut naq teetaw jun li b'uur, teejit ut teek'am chaq we›.\nNaq ke'xk'e li b'uur re li Jesus, kitaqe'k sa' xb'een ut xko sa' li tenamit Jerusalen. Naq li Jesus yook chaq chi nach'ok, li k'iila tenamit kichalk chi xk'ulb'al. Wankeb' ke'xjel li xt'ikr chiru ch'och'. Ut wankeb' ke'xk'e xaq li che' sa' b'e, toja' naq ke'xye: ‹Li Yos t-osob'tesinq re li awab'ej li kichalk sa' xk'ab'a' li Jehob'a›.\nSa' li q'e kutan eb' li ke'kanaak cho'q awab'ej, ke'ok sa' xb'eeneb' li b'uur sa' li tenamit Jerusalen, re naq te'ile'q xb'aaneb' li tenamit. Chi jo'kan kixb'aanu li Jesus. Ut eb' li qas qiitz'in ke'xk'utb'esi naq ke'raj naq li Jesus t-awab'ejinq reheb'. Ab'an moko chixjunileb' ta ke'raj li Jesus cho'q awab'ej. A'in naqanaw rik'in li kixk'ul li Jesus naq kiwulak sa' Rochoch li Yos.\nLi Jesus kixk'irtasiheb' li mutz' ut eb' li sik sa' li Rochoch li Yos. Naq eb' li kok'al ke'ril a'in, ke'xk'e xloq'al li Jesus. Jo'kan naq eb' laj tij ke'chalk xjosq'il ut ke'xye re li Jesus: ‹Ma nakaawab'i li yookeb' xyeeb'al li kok'al?›\nLi Jesus kixye reheb': ‹Ma ink'a' eerilom sa' li Santil Hu, naq li Yos tixb'aanu naq rik'in xtz'uumal reheb' li kok'al tk'eemanq xloq'al li awab'ej?› Eb' li kok'al ink'a' ke'xkanab' xloq'oninkil li awab'ej li kixtaqla chaq li Yos.\nUs raj naq tqak'am qe rik'ineb' li kok'al a'in! Pe'yaal? Wankeb' neke'raj naq tqakanab' xk'eeb'al resil li Xnimajwal Awab'ejilal li Yos. Ab'an laa'o ink'a' tqakanab' aatinak chirix li osob'tesink li tixk'am chaq li Jesus sa' li Ruuchich'och'.\nNaq li Jesus kik'ulunk sa' Ruuchich'och', toj maaji' xkutankil naq t-awab'ejinq. Eb' li xtzolom ke'raj xnawb'al joq'e t-awab'ejinq. Anaqwan qatzolaq chirix a'in.\nNaq li Jesus kiwulak sa’ jun li k’aleb’aal nach’ chiru Jerusalen, k’aru kixye reheb’ li xtzolom?\nK’aru ke’xb’aanu eb’ li qas qiitz’in naq li Jesus yook chi ok sa’ li tenamit Jerusalen?\nK’aru ke’xb’aanu eb’ li kok’al naq li Jesus kixk’irtasiheb’ li mutz’ ut eb’ li sik?\nK’aru kixye li Jesus naq ke’josq’o’k eb’ laj tij?\nChanru tqak’am qe rik’ineb’ li kok’al li ke’xk’e xloq’al li Jesus?\nK’aru ke’raj xnawb’al eb’ li xtzolom li Jesus?\nChaawil li naxye Mateo 21:1-17.\nJo’ chanru ki’ok li Jesus sa’ li tenamit Jerusalen, ma jo’kan ajwi’ ke’ok eb’ laj Roma naq ke’elk chi’us sa’eb’ li yalok? (Mat. 21:4, 5; Zac. 9:9; Fili. 2:5-8; Col. 2:15.)\nK’aru tento te’xtzol eb’ li saaj al ut saaj ixqa’al rik’ineb’ li kok’al aj Israel naq li Jesus ki’ok sa’ li Rochoch li Yos, jo’ naxye sa’ li Salmo 118? (Mat. 21:9, 15; Sal. 118:25, 26; 2 Tim. 3:15; 2 Ped. 3:18.)\nChaawil li naxye Juan 12:12-16.\nK’aru xyaalal naq li tenamit kixk’e xaq li che’ sa’ li b’e re naq li Jesus t-oq sa’ li tenamit Jerusalen? (Juan 12:13; Fili. 2:10; Apoc. 7:9, 10.)


Nm 25 QQC - Naq eb' laj Israel ke'na'ajunk aran Sitín, - Bible Search\nNm 24 Nm 26\nEb' laj Israel ke'xloq'oni ru laj Bahal-Pehor\n1Naq eb' laj Israel ke'na'ajunk aran Sitín, eb' li winq ke'ok chi ko'b'eetak rik'ineb' li ixq aj Mohab. 2Eb' li ixq a'in ke'xb'oqeb' li winq chi xloq'oninkil li xyoseb', ut eb' laj Israel ke'tzekank ut ke'xwiq'ib' rib' chi xloq'oninkil li xyoseb' laj Mohab. 3Chi jo'kan eb' laj Israel ke'xq'axtesi rib' chi xloq'oninkil laj Bahal-Pehor,a ut q'axal kijosq'o'k li Qaawa' rik'ineb'.\n4Toja' naq li Qaawa' kixye re laj Moisés: “Ch'utub'eb' chixjunil li xjolomileb' li tenamit ut ch'ikeb' chi ru'uj che' sa' xk'ab'a' li Qaawa', sa' xka'yab'aal li saq'e. Chi jo'kan taach'anaaq linjosq'il rik'ineb' laj Israel”, chan. 5Laj Moisés kixye reheb' li neke'raqok aatin: “Kamsihomaqeb' chejunjunqal sa' leeteepal jo'k'ihaleb' li xe'loq'onink ru laj Bahal-Pehor”, chan.\n6Ab'an jun li winq aj Israel kixk'am chaq jun li ixq aj Madián ut kiroksi sa' li xmuheb'aal, chiru laj Moisés ut chiruheb' chixjunil li poyanam naq yookeb' chi yaab'ak sa' rokeb'aal li Loq'laj Muheb'aal. 7Naq kiril a'an, laj Pinjás, ralal laj Elehasar ut ri laj Aharón laj tij, ki'elk sa' xyanqeb' li ch'utch'uukeb' aran, chi wank jun xjutz' che' sa' ruq', 8ut koho chirix li winq toj sa' li xwarib'aal ut kixpaynumiheb' chi xkab'ichaleb', li winq aj Israel ut li ixq aj Madián. Ut ch'anaamil li rahilal yookeb' chi xk'ulb'al eb' laj Israel. 9Li xk'ihaleb' li ke'kamk xb'aan li rahilal a'an, a'an kaahib' xka'k'aal mil (24,000).\n10Toja' naq li Qaawa' kiraatina laj Moisés ut kixye re: 11“Laj Pinjás, ralal laj Elehasar ut ri laj Aharón laj tij, xraq linjosq'il sa' xb'eeneb' laj Israel, xb'aan naq sa' eeyanq laa'ex a'an li tz'aqal xinxra. Jo'kan naq ink'a' xinchoy xkamsinkileb' laj Israel naq yo linjosq'il sa' xb'eeneb'. 12Ye b'i' re, naq tink'ojob' jun li sumwank rik'in, re naq twanq tuqtuukil usilal: 13tinxaqab' laj Pinjás ut eb' li ralal xk'ajol cho'q aj tij chi junajwa, xb'aan naq tz'aqal xinxra ut kixtoj rix xmaakeb' laj Israel”,b chan li Qaawa'.\n14Li winq aj Israel li kikamsiik rochb'een li ixq aj Madián, a'an laj Simrí, ralal laj Salú, xjolomil jun li junkab'al wank sa' xteepal Simehón. 15Ut li ixq aj Madián li kikamsiik, a'an xKosbí xk'ab'a', xrab'in laj Sur, xjolomil jun xteepaleb' laj Madián.\n16Li Qaawa' kiraatina laj Moisés ut kixye re: 17“Ayuqex chi yalok rik'ineb' laj Madián ut sachomaqeb' ru, 18xb'aan naq eb' a'an xe'b'alaq'ink eere naq xexk'e chi xloq'oninkil laj Bahal-Pehor. Jo'kan ajwi' xe'xb'aanu xmaak lix Kosbí, xrab'in jun xjolomil xteepaleb' laj Madián, a' li xkamsiik sa' xkutankil li rahilal xchalk xb'aan laj Bahal-Pehor”, chan li Qaawa'.


Jun li saaj al inkʼaʼ kixuwak | Tzolomaqebʼ leekokʼal\nTinye aawe kʼaru kixbʼaanu jun li saaj al re xkolbʼal xyuʼam li Apostol Pablo. Usta inkʼaʼ naqanaw ani xkʼabʼaʼ, naqanaw naq xyum li ranabʼ laj Pablo. Li saaj al aʼin inkʼaʼ kixuwak. Ma taawaj xnawbʼal kʼaru kixbʼaanu?...\nLaj Pablo keʼxkʼe saʼ tzʼalam aran Jerusalen xbʼaan naq yook chi kʼutuk chirix li Jesus. Abʼan wankebʼ xikʼ nekeʼilok chaq re, joʼkan naq keʼxkʼuubʼ chirix jun li maaʼusilal. Keʼraj xyeebʼal re li najolomink rehebʼ laj puubʼ: «Ye rehebʼ laj puubʼ naq teʼxkʼam laj Pablo saʼ li raqlebʼaal aatin». Keʼxmuq raj ribʼ chire bʼe, ut aran raj keʼxkamsi!\nLi saaj al kixye re laj Pablo li kirabʼi, ut moqon chik kixye re laj jolominel puubʼ\nLi saaj al kirabʼi li yookebʼ xyeebʼal. Abʼan, kʼaru kixbʼaanu? Xkoho xyeebʼal re laj Pablo. Ut laj Pablo kixye re: «Ayu saʼ junpaat rikʼin laj jolominel puubʼ ut taaye re chixjunil». Chʼaʼaj xyeebʼal aʼin xbʼaan naq laj jolominel puubʼ nim xwankil. Ma kiruuk xyeebʼal chixjunil?... Heeheʼ, kixye ut inkʼaʼ kixuwak.\nLaj jolominel puubʼ kirabʼi chixjunil aʼin. Ut re xkolbʼal laj Pablo kixtaqla saʼ li tenamit Cesarea. Kixtaqlahebʼ tana 500 aj puubʼ re naq teʼxik chirix. Ut kixye rehebʼ: «Teekʼam ajwiʼ saʼ li qʼoqyink aʼin». Ma kikoleʼk laj Pablo malaj kikamsiik xbʼaanebʼ li winq? Kʼaru nakaaye?... Heeheʼ, kikoleʼk! Maakʼaʼ keʼxbʼaanu re.\nMa xwulak chaawu li tzolom aʼin?... Ma xaakʼe reetal naq li saaj al inkʼaʼ kixuwak? Laaʼat tatruuq ajwiʼ xbʼaanunkil aʼin! Tento naq inkʼaʼ tooxuwaq re naq tooʼaatinaq chirix li Jehobʼa. Ma junelik tat-aatinaq chirix li Jehobʼa ut inkʼaʼ tatxuwaq?... Aajel ru naq inkʼaʼ taakanabʼ aatinak chirix li Yos. Chi joʼkan, naabʼalebʼ teʼkoleʼq.\nKʼaru keʼraj xbʼaanunkil re laj Pablo li xikʼ nekeʼilok?\nKʼaru kixbʼaanu li saaj al? Kʼaʼut inkʼaʼ kixuwak?\nMa taakʼam aawe rikʼin li saaj al ut tat-aatinaq chirix li Jehobʼa?


Li qab’aanuhom chirix li tzolok\nRenace jun aj k’amol b’e chirix ak’ n’aleb´ Renace un referente de innovación\nLi ak’ na’leb’, li yo chi wakliik sa’ junpaat, junelik yo xjalb’al ru li wank sa’ xb’een li ruchich’och’ ut jo’kan ajwi’ na xjumpaati li k’anjelak chiru li qayu’am, jo kan ut naq chixjunileb li ink’a te’ xchutub’ rib’ malaq te’ xtaaqi li nawom a’in, te’ kanaaq chi ixb’ej. Li tzolok na xch’utub’ rib’ ut na xtaaqi chixjunil li ak’ na’leb’ a’in, re xjalb’aleb’ xyu’am li komonil ut li poyanam, ab’anan naxkanab’eb’ chirix chixjunileb’ ajwi li komonil ut li poyanam maak’a’eb’ re. Chixjunil li esil ut nawom tz’aqal na’ok sa junaq ulul ch’iich’ malaq sa junaq li k’amb’il b’oqleb’.\nLi qatenamit Watemaal naab’al li xmajelal wank, jun li tzolok ut li roksinkil li ak’ na’leb’. Jo’kan ut naq li Nimla Molam Aj K’anjel Chirix Kaxlan Xaml Renace, sa komonil rik’in li molam re b’oqok Fundación Telefónica ut li molam Juan Bautista Gutiérrez, xkab’la kiib’ na’jej re tzolok chirix a’k na’leb’ sa’ eb’ li k’aleb’aal Chiacam ut Sacsi Chiyó, re li teep Alta Verapaz, jo’ xkomon li k’anjel Chaab’il Tzolok. Ut k’auxlanb’il xyiib’ankil junjunqaq sa’ eb’ li k’aleb’aal wankeb’ sa’ xsutam li Nimla Molam Aj K’anjel Chirix Kaxlan Xaml; xk’eeb’al li xhuheb’ li kok’al re te’ tzolo’q, xk’eeb’al xk’anjelob’aal re k’utuk cho’q reeheb’ laj k’utunel, tenq re naq te tzolo’q li ink’a nake’ ruhank, ut xk’uub’ankil chi us li tzoleb’aal rik’in ak’ naleb’, re naq li poyanam kok’ ut saaj te’ xtzol roksinkil li ak’ na’leb’. Naraj naxye, xk’uub’ankileb’ chi us li k’aleb’aal wankeb’ sa’ ne’b’a’il re naq te ruhanq chi wakliik.\n“Li k’anjel yo chi uxk chaab’il tz’aqal, b’anaq heb’ li kok’al nake’ruhank chikan xsik’b’al ut xb’aanunkil li xk’anjel xjuneseb’. Sa’ xtiklajik chaq li k’anjel, laj tenq’anel re xsikb’al li k’anjel sa’ ulul ch’iich’, Internet xk’ab’a, a’an nab’aanunk re chixjunil li sik’om ut li k’anjel, anajwank ink’a chik”. mon li k”.\nLi na’ajej xkauresimak aran chiacam jun may (20) li ulul ch’iich’ wank, ut nake’ roksi eb’ laj tzolonel wankeb’ sa xb’een raqal ut sa’ xkab’ raqal li tzolok, ut nake hulak aran junlaju (11) chi k’aleb’aal, o’k’aal xb’ele’oq’ob’ (3500) xk’ihal li poyanam yookeb’ roksinkil rajlal po li rochochil ak’ na’leb’ wank aran chiacam. Waqib’ xka’k’aal (26) li k’aleb’aal yookeb’ rilb’al rusilal li k’anjel a’in, li k’ub’k’uukeb’ sa naab’al ch’uut.\nLi poyanam re li k’aleb’aal chiacam ut eb’ li k’aleb’aal wankeb’ sa’ xsutam, nake’ hulak sa’ li rochochil ak’ na’leb’ re xtzolb’al roksinkil li ulul ch’iich’. (jalam’uuch: George Rojas/soy 502)d\nRe naq li tzolok te xk’ul li poyanam sa li xna’aj li ak’ na’leb’, aajel ru naq li nawhom xk’uub’amank ru sa’ li aatino’aal Q’eqchi’. li k’anjel a’in xb’aanu jun laj k’amol b’e wank sa li k’aleb’aal qawa Javier Tiul Gualná xk’ab’a’, re naq laj tzolonel ut laj k’utunel tnaw roksinkil chi chaab’il li ulul ch’iich’.\n“Li na’bej ut yuwa’b’ej saheb’ sa’ xch’ool, b’anaq te raj elk chi uub’ej. yookeb’ xk’eeb’al reetal naq eb’ li kok’al, naab’al li na’leb’ yookeb’ xtzolb’al sa’ xk’ab’al li tzolok chirix ak’ na’leb’” raatin qawa’ Amilcar Maaz, aj jolominel reheb’ li tzoleb’aal.\nEb’ li poyanam re li k’ila k’aleb’aal, saheb’ sa’ xch’ool rik’in li rochochil li ak’ naleb’ xkab’lamank ut xtuqub’amank ru, ut nake’ xye naq li naleb’ a’in tk’am chaq li wakliik ut li usil wank sa’ li xk’aleb’aaleb’.


Resil li Santil Hu: Laj Josue aj K'amol B'e - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLAJ Moises kiraj ok sa' li tenamit Canaan rochb'eeneb' laj Israel. Jo'kan naq kixye re li Jehob'a: ‹Kanab'in chi nume'k sa' junpaak'al li nima' Jordan re naq twil li chaab'il ch'och'›. Li Jehob'a kixye re laj Moises: ‹Kanab' xyeeb'al a'an!› Ma nakaanaw k'a'ut kixye a'in li Jehob'a?\nXb'aan naq laj Moises ut laj Aaron ink'a' ke'xk'e xloq'al li Jehob'a naq ki'elk chaq li ha' sa' li pek. Jo'kan naq li Jehob'a kixye naq ink'a' te'oq sa' li tenamit Canaan.\nWuqub' po xkamik laj Aaron naq li Jehob'a kixye re laj Moises: ‹K'am laj Josue ut k'e chiru laj Eleazar, laj tij, ut chiru li tenamit. Chiru li tenamit taaye naq laj Josue tjolominq reheb'›. Sa' li eetalil nak'utunk naq laj Moises yook xb'aanunkil jo' kiyehe'k re xb'aan li Jehob'a.\nToja' naq li Jehob'a kixye re laj Josue: ‹Kawaq aach'ool ut matxuwak. Laa'at tatk'amoq reheb' laj Israel sa' li tenamit Canaan li xinyeechi'i reheb'. Laa'in wanqin aawik'in!›\nChirix chik a'an, li Jehob'a kixye re laj Moises naq taaxik sa' li tzuul Nebo re li na'ajej Moab. Sa' li tzuul a'in, laj Moises kiril chixjunil rusilal li tenamit Canaan. Li Jehob'a kixye re laj Moises: ‹A'in li ch'och' xinyeechi'i reheb' li ralal xk'ajol laj Abrahan, laj Isaac ut laj Jacob. Xatinkanab' chi rilb'al, ab'an ink'a' tat-oq aran›.\nLaj Moises kikamk sa' li tzuul Nebo naq wank 120 chihab' re. Toj kaw rib' ut saqenk na'ilok. Naq kikamk laj Moises k'ajo' naq ke'raho'k sa' xch'ool eb' laj Israel ut ke'yaab'ak chirix! Anaqwan laj Josue tjolominq reheb', jo'kan naq saheb' wi' chik sa' xch'ool.\nAniheb’ li wiib’ chi winq wankeb’ rik’in laj Moises sa’ li eetalil?\nK’aru kixye li Jehob’a re laj Josue?\nK’a’ut naq xko laj Moises sa’ li tzuul Nebo ut k’aru kiyehe’k re xb’aan li Jehob’a?\nJarub’ chihab’ wank re laj Moises naq kikamk?\nK’a’ut ke’raho’k sa’ xch’ool eb’ laj Israel ut k’aru kisahob’resink re xch’ooleb’?\nChaawil li naxye Números 27:12-23.\nK’aru xnimal ru k’anjel kixk’e li Jehob’a re laj Josue? Sa’eb’ li qakutan, chanru naxk’ut li Jehob’a naq naxra li xtenamit? (Núm. 27:15-19; Hech. 20:28; Heb. 13:7.)\nChaawil li naxye Deuteronomio 3:23-29.\nK’a’ut naq li Jehob’a ink’a’ kixkanab’ chi ok laj Moises ut laj Aaron sa’ li tenamit Canaan? K’aru naqatzol chirix li ke’xk’ul laj Moises ut laj Aaron? (Deu. 3:25-27; Núm. 20:12, 13.)\nChaawil li naxye Deuteronomio 31:1-8, 14-23.\nNaq laj Moises kixchaq’rab’iheb’ laj Israel, chanru kixk’utb’esi naq kixk’ulub’a li xq’usb’al chiru li Jehob’a? (Deu. 31:6-8, 23.)\nChaawil li naxye Deuteronomio 32:45-52.\nChanru nokooxtenq’a li Raatin li Yos sa’ li qayu’am? (Deu. 32:47; Lev. 18:5; Heb. 4:12.)\nChaawil li naxye Deuteronomio 34:1-12.\nUsta laj Moises maajunwa kiril ru li Jehob’a, k’aru naxch’olob’ Deuteronomio 34:10 chirixeb’? (Éxo. 33:11, 20; Núm. 12:8.)


Hua̱ xasa̱sti talacca̱xlan quinTla̱tican Jesucristo 2 CORINTIOS 3\nXasa̱sti quilatama̱tcán li̱taxtuy la̱ mactum carta hua̱ntu̱ tzokma̱ Cristo\n1 Acxni̱ chuná̱ cchihui̱nán ma̱x puhuaná̱tit pi̱ caj quiacstu cli̱tatlanqui̱ma̱ xli̱pacs quintascújut hua̱ntu̱ ctlahuama̱ laqui̱mpi̱ chuná̱ tla̱n naquili̱pa̱huaná̱tit. Usuchí̱ ma̱x puhuaná̱tit pi̱ xlacasquinca nacputzaya̱hu tí̱ naquinca̱tlahuaniyá̱n mactum carta anta̱ni̱ nahuán pi̱ tla̱n hua̱ntu̱ cli̱scujma̱hu la̱ntla̱ tlahuako̱y makapitzí̱n, usu puhuaná̱tit pi̱ cca̱squinimá̱n tla̱n naquinca̱tlahuaniyá̱tit tama̱ carta. 2 Tancs cca̱huaniyá̱n pi̱ quin ni̱ cmaclacasquina̱hu pala tí̱ naquinca̱makchihui̱naná̱n pi̱ tla̱n naquinca̱li̱pa̱huancaná̱n, sa̱mpi̱ ma̱n huixín hua̱nti̱ lakpali̱ni̱tántit milatama̱tcán li̱taxtuyá̱tit xta̱chuná̱ la̱ntla̱ quincartajcán hua̱ntu̱ tla̱n ma̱luloka̱ pi̱ cscujni̱tahu, hua̱mpi̱ yuma̱ carta ni̱ caj c-cápsnat tzokuili̱cani̱t, huata c-minacu̱cán, chu̱ cati̱huá̱ pacs li̱kalhtahuakay sa̱mpi̱ ca̱ucxilhcaná̱tit la̱ntla̱ aksti̱tum lapá̱tit. 3 Xli̱ca̱na̱ stalanca tasiyuy pi̱ huixín yama̱ carta hua̱ntu̱ tzokni̱t Cristo, chu̱ quinca̱ma̱xqui̱cani̱tán quin laqui̱mpi̱ nacma̱siyuya̱hu, hua̱mpi̱ ni̱ huá̱ li̱tzokcani̱t tinta, huata huá̱ li̱tzokcani̱t cspíritu Dios xastacná, xa̱huachí̱ xaletra yuma̱ carta ni̱ antá̱ lhpitcani̱t c-xlacan paktum chíhuix xta̱chuná̱ la̱ntla̱ tzokuili̱ca̱ tama̱ xamaka̱n kampa̱ca̱hu xli̱ma̱paksi̱n Dios, hua̱mpi̱ c-xlacan minacu̱cán.\n4 Huá̱ chuná̱ cli̱huán sa̱mpi̱ cli̱pa̱huana̱hu Dios, chu̱ ccatzi̱ya̱hu pi̱ xlá̱ tla̱n ma̱luloka̱ pi̱ xli̱ca̱na̱ quintachihui̱ncán, chu̱ hua̱ntu̱ tlahuani̱t Cristo c-quilatama̱tcán. 5 Pus niucxni̱ capuhuántit pala quin quilacán yuma̱ li̱skalala̱ hua̱ntu̱ cli̱chihui̱nana̱hu, huata xli̱pacs tu̱ quin ctlahuaya̱hu, chu̱ hua̱ntu̱ cli̱chihui̱nana̱hu, pacs huá̱ Dios quinca̱ma̱xqui̱yá̱n li̱tlihuaka̱ nacli̱tlahuaya̱hu. 6 Sa̱mpi̱ xma̱n hua̱ Dios hua̱nti̱ tla̱n naquinca̱ma̱xqui̱yá̱n li̱skalala̱ laqui̱mpi̱ nacli̱akchihui̱nana̱hu xasa̱sti xtalacca̱xlán la̱ntla̱ nalakma̱xtuko̱y tachixcuhuí̱tat. Yuma̱ xasa̱sti talacca̱xlán ni̱ xta̱chuná̱ la̱ntla̱ aktum caj xatatzokni li̱ma̱paksí̱n hua̱ntu̱ ni̱ kalhi̱y li̱tlihuaka̱ namakta̱yay hua̱nti̱ ma̱kantaxti̱putún, huata huá̱ kalhi̱y tlanca li̱tlihuaka̱ la̱ntla̱ Espíritu Santo lakpali̱y xlatáma̱t hua̱nti̱ nali̱pa̱huán Jesús. Hua̱nti̱ puhuán pi̱ nalakma̱xtuy xli̱stacna la̱ntla̱ tancs nama̱kantaxti̱y xamaka̱n xli̱ma̱paksi̱n Dios, tuncán ta̱ksa̱ pi̱ huata li̱ní̱n qui̱taxtuniy xli̱stacna, hua̱mpi̱ hua̱nti̱ ma̱xqui̱y talacasquín Espíritu Santo napuxcu̱naniy c-xli̱stacna, ma̱lakapasni̱y xatiji latáma̱t.\n7 Acxni̱ Dios má̱xqui̱lh yama̱ kampa̱ca̱hu xli̱ma̱paksí̱n, chu̱ xlá̱ laclhpitko̱lh xaletra c-paktum chíhuix, xli̱ca̱na̱ pi̱ luhua li̱ca̱cni̱ la̱ntla̱ Dios ma̱síyulh xli̱tlihuaka, chu̱ cxkakánat hua̱ntu̱ kalhi̱y; sa̱mpi̱ a̱li̱sta̱lh hasta tachixcuhuí̱tat ni̱ lay xucxilhniko̱y xlacan Moisés la̱ntla̱ li̱pe̱cua̱ xma̱lakachi̱xinán ma̱squi ni̱ maka̱s quilhtamacú̱ laclani̱niko̱lh la̱ntla̱ xli̱slipua. Hua̱mpi̱ capuhuántit, pala yama̱ li̱ma̱paksí̱n hua̱ntu̱ xli̱huaniko̱y tachixcuhuí̱tat la̱ntla̱ xli̱pa̱ti̱natcán lapi̱ ni̱ nama̱kantaxti̱ko̱y, luhua li̱ca̱cni̱ la̱ntla̱ ma̱síyulh xli̱tlihuaka Dios acxni̱ ma̱xqui̱ko̱lh, 8 ¿tú̱ li̱huacá̱ chú̱ ni̱ li̱ca̱cni̱ la̱nchiyuj quilhtamacú̱ la̱ntla̱ Espíritu Santo ma̱xqui̱ma̱kó̱ sa̱sti latáma̱t xli̱pacs hua̱nti̱ li̱pa̱huán Jesús? 9 Yumá̱ qui̱taxtuy pi̱ lapi̱ tlanca li̱ca̱cni quilhtamacú̱ acxni̱ Dios má̱sta̱lh yama̱ li̱pe̱cua xli̱ma̱paksí̱n sa̱mpi̱ xquinca̱ma̱catzi̱ni̱yá̱n pi̱ fuerzaj napa̱ti̱nana̱hu xpa̱lacata quintala̱kalhí̱n, pus tlak tlanca li̱ca̱cni quilhtamacú̱ chú̱ pi̱ tla̱n li̱pa̱xuhu li̱akchihui̱nana̱hu la̱ntla̱ Dios quinca̱lacxapaniyá̱n xli̱pacs quintala̱kalhi̱ncán laqui̱mpi̱ nia̱lh napa̱ti̱nana̱hu. 10 Sa̱mpi̱ ma̱squi xli̱ca̱na̱ pi̱ luhua tlanca ca̱cni̱ xkalhi̱y yama̱ xakampa̱ca̱hu xli̱ma̱paksi̱n Dios hua̱ntu̱ timá̱sta̱lh xamaka̱n quilhtamacú̱, xli̱ca̱na̱ pi̱ la̱nchú̱ nia̱lh tú̱ xlakasi̱ pala caj huá̱ ta̱ma̱lacastuca̱hu yama̱ tlanca laktáxtut hua̱ntu̱ la̱nchú̱ quinca̱ma̱xqui̱yá̱n. 11 Chu̱ cumu Dios li̱ma̱síyulh tlanca xli̱ca̱cni̱ caj xpa̱lacata hua̱ntu̱ ni̱ maka̱s quilhtamacú̱ ta̱yaniy, pus chú̱ a̱tzinú̱ tlak nali̱ma̱siyuy xli̱ca̱cni̱ yama̱ laktáxtut hua̱ntu̱ la̱nchú̱ kalhi̱ya̱hu cumu niucxnicú̱ catiláksputli̱ caxani̱li̱huaya̱ quilhtamacú̱.\n12 Cumu quin stalanca ccatzi̱ya̱hu pi̱ naquinca̱ma̱xqui̱caná̱n yama̱ laktáxtut hua̱ntu̱ quinca̱ma̱lacnu̱nicani̱tán, huá̱ xpa̱lacata ni̱ cquilhpuhuana̱hu cli̱akchihui̱nana̱hu. 13 Quin ni̱tú̱ cma̱tze̱kma̱hu xca̱cni̱ la̱ntla̱ tláhualh Moisés acxni̱ xlakatlapacán laqui̱mpi̱ ni̱ nalacaucxilhko̱y yama̱ judíos, chu̱ ni̱ nacatzi̱ko̱y pi̱ aya xlaksputni̱t la̱ntla̱ xapu̱lh xma̱lakachi̱xinán xlacán. 14 Hua̱mpi̱ ni̱ caj xma̱n xlakastapucan judíos hua̱ntu̱ ni̱ lalh xmacalako̱y yama̱ xmakaxkaká̱nat, huata na̱ chuná̱ caj xpa̱lacata xatzaca̱t xuani̱t c-xtalacapa̱stacnicán, sa̱mpi̱ hasta chú̱ lhu̱hua judíos hua̱nti̱ li̱kalhtahuakako̱y yama̱ xli̱ma̱paksi̱n Moisés chunacú̱ la̱mpala huí̱ tu̱ ni̱ makta̱yako̱y li̱huana̱ akata̱ksko̱y xatú̱ luhua ma̱siyuputún; pus ni̱ a̱ li̱huana̱ ma̱lacahuani̱ko̱cán, xa̱huachí̱ tama̱ hua̱ntu̱ ni̱ li̱makaxtakko̱y nama̱lacahua̱ni̱nán caj xma̱n hua̱ Cristo tla̱n lactlahuay. 15 Luhua xli̱ca̱na̱, chunacú̱ hasta la̱nchiyuj quilhtamacú̱ acxni̱ judíos li̱kalhtahuakako̱y yama̱ libro̱ anta̱ni̱ tata̱ksa̱ li̱ma̱paksí̱n hua̱ntu̱ tzokko̱ni̱t Moisés, ni̱ lay akata̱ksko̱y hua̱ntu̱ luhua ma̱siyuputún. 16 Hua̱mpi̱ acxni̱ cha̱tum li̱pa̱huán Quimpu̱chinacán, xli̱ca̱na̱ pi̱ ni̱tú̱ lakatoklha, chu̱ tla̱n li̱huana̱ lacahua̱nán, tla̱n chú̱ li̱huana̱ akata̱ksa̱ hua̱ntu̱ xapu̱lana̱ ni̱ xakata̱ksa̱ yama̱ xamaka̱n xtachihui̱n Dios. 17 Sa̱mpi̱ anta̱ni̱ puxcu̱nán Quimpu̱chinacan Jesús c-xlatama̱t cha̱tum, na̱ antá̱ puxcu̱nán cspiritu Dios, chu̱ anta̱ni̱ puxcu̱nán cspiritu Dios, nia̱lh lay tanu̱ya̱chá̱ tala̱kalhí̱n, usu hua̱ntu̱ ni̱tlá̱n laqui̱mpi̱ xtachí̱n nali̱ma̱xtuy cha̱tum. 18 Cha̱nchu̱ xli̱pacs quin hua̱nti̱ aya li̱pa̱huana̱hu Quimpu̱chinacán, chú̱ nia̱lh tú̱ xatalakatlapán lama̱hu, stalanca ma̱siyuya̱hu cxkakanat Dios chu̱ la̱ntla̱ kalhi̱y tlanca xli̱tlihuaka̱ c-quilatama̱tcán, xa̱huachí̱ quin ankalhí̱n ca̱x li̱huacá̱ ma̱siyuti̱lhaya̱hu yama̱ aksti̱tum latáma̱t, chu̱ talacapa̱stacni̱ tu̱ xlá̱ kalhi̱y, sa̱mpi̱ c-quilatama̱tcán lama̱ cspiritu Dios hua̱nti̱ quinca̱makta̱yale̱má̱n.


GÁLATAS 5 KEK - Me̱qˈue chic e̱rib rubel xcuanquil - Bible Gateway\nGÁLATAS 5 Kekchi (KEK)\nMe̱qˈue chic e̱rib rubel xcuanquil li najter naˈleb\n5 Ma̱cuaˈo chic joˈ li lokˈbil mo̱s xban nak moco cuanco ta chic rubel xcuanquil li najter chakˈrab. Libre ban chic cuanco xban nak li Cristo quicoloc ke chiru xcuanquil li najter chakˈrab. Chexcua̱nk ut chi cau e̱chˈo̱l saˈ le̱ pa̱ba̱l ut me̱qˈue chic e̱rib rubel xcuanquil li chakˈrab. 2 La̱in laj Pablo. Qˈuehomak retal li yo̱quin chixyebal e̱re. Cui toj nequecˈul li circuncisión re nak ta̱ti̱cobresi̱k e̱chˈo̱l, aˈan naraj naxye nak ma̱cˈaˈ na‑oc cuiˈ che̱ru li Cristo. 3 Jun sut chic ninchˈolob li xya̱lal che̱ru. Li ani naxcˈul li circuncisión re nak ta̱ti̱cobresi̱k xchˈo̱l, tento nak tixba̱nu chixjunil li naxye saˈ li najter chakˈrab. 4 La̱ex li nequeraj xti̱cobresinquil e̱chˈo̱l chiru li Dios riqˈuin xba̱nunquil li naxye saˈ li chakˈrab, nequerisi e̱rib riqˈuin li Cristo ut nequerisi ajcuiˈ e̱rib riqˈuin li rusilal li Dios. 5 Abanan la̱o yo̱co chiroybeninquil lix ti̱cobresinquil kachˈo̱l chiru li Dios riqˈuin xpa̱banquil li Cristo xban nak joˈcan quicˈutbesi̱c chiku xban li Santil Musikˈej. 6 Cui la̱o reho chic li Jesucristo, ma̱cˈaˈ naxye cui takacˈul li circuncisión malaj ut incˈaˈ. Li kˈaxal tento xba̱nunquil, aˈan xpa̱banquil li Jesucristo. Ut cui ya̱l nak nakapa̱b li Cristo, ta̱cˈutu̱nk li kapa̱ba̱l xban nak nocorahoc. 7 Us nak quetiquib chak pa̱ba̱nc junxil. ¿Ani xtacchiˈin e̱re nak incˈaˈ chic yo̱quex chixpa̱banquil li ya̱l? 8 Li tacchiˈ aˈan incˈaˈ nachal riqˈuin li Dios li quisicˈoc e̱ru. 9 Usta yal caˈchˈin li levadura li nachˈamobresin naqˈueman, aˈan naxchˈamobresi chixjunil li kˈem. 10 La̱in cau inchˈo̱l saˈ xcˈabaˈ li Ka̱cuaˈ Jesucristo nak la̱ex moco jalan ta le̱ cˈaˈux chiru lin cˈaˈux la̱in. Li ani yo̱ chi poˈoc ru le̱ pa̱ba̱l tixcˈul xtojbal xma̱c aˈ yal ani. 11 Cui ta toj yo̱quin chixjulticanquil nak tento xcˈulbal li circuncisión incˈaˈ raj chic tineˈxrahobtesi. Cui ta toj yo̱quin chixba̱nunquil aˈan, yo̱quin raj risinquil xcuanquil xcamic li Cristo chiru li cruz ut incˈaˈ raj chic teˈjoskˈok saˈ inbe̱n. 12 Li ani yo̱queb chi poˈoc ru le̱ pa̱ba̱l ut yo̱queb chixyebal nak tento xcˈulbal li circuncisión, us raj cui teˈxcˈul eb aˈan ut teˈxset raj ribeb chi junaj cua re nak teˈxcanab chˈiˈchˈiˈi̱nc saˈ e̱ya̱nk. 13 Ex inherma̱n, la̱ex sicˈbil e̱ru re nak libre chic cua̱nkex. Abanan moco xban ta nak libre chic cuanquex nak tex‑oc chixba̱nunquil li naxrahi ru le̱ chˈo̱l. Chera ban e̱rib ut chetenkˈa e̱rib chi ribil e̱rib. 14 Chixjunil li chakˈrab natauman ru riqˈuin xba̱nunquil li jun aˈin: Chara la̱ cuas a̱cui̱tzˈin joˈ nak nacara a̱cuib la̱at. 15 Ut cui yo̱quex chixjoskˈinquil e̱rib ut yo̱quex chixrahobtesinquil e̱rib, chexcˈoxlak caˈchˈinak. Ma̱re anchal te̱poˈ ru le̱ pa̱ba̱l chi ribil e̱rib.\nChikacanabak kib rubel xcuanquil li Santil Musikˈej\n16 Li nacuaj xyebal e̱re, aˈan aˈin: Checanabak e̱rib rubel xcuanquil li Santil Musikˈej re nak aˈan ta̱beresi̱nk e̱re. Cui te̱ba̱nu aˈan, incˈaˈ chic te̱ba̱nu li incˈaˈ us li nequerahi ru xba̱nunquil. 17 Li cˈaˈru incˈaˈ us li nakarahi ru xba̱nunquil kajunes, aˈan xicˈ na‑ileˈ xban li Santil Musikˈej. Ut li cˈaˈru us li naxrahi chokˈ ke li Santil Musikˈej, aˈan incˈaˈ naxcˈam rib riqˈuin li nakaj xba̱nunquil kajunes. Xicˈ nequeˈril rib chi ribil rib ut xban aˈan incˈaˈ nakaba̱nu li us li nakaj raj xba̱nunquil. 18 Ut cui la̱ex beresinbilex xban li Santil Musikˈej, moco cuanquex ta chic rubel xcuanquil li najter chakˈrab. 19 Cutan saken cˈaˈru li incˈaˈ us li naka‑rahi ru xba̱nunquil kajunes. Aˈan eb aˈin: muxuc caxa̱r, coˈbe̱tac yumbe̱tac, ut li xuta̱nalil naˈleb, 20 lokˈoni̱nc yi̱banbil dios, tu̱lac, xi̱qˈuil u̱chi̱nc, pletic, cakali̱nc, joskˈi̱nc, yoˈoba̱nc ra xi̱cˈ, cuechˈij ib, poˈoc ru pa̱ba̱l, 21 socue̱nc, camsi̱nc ras ri̱tzˈin, cala̱c, num cuaˈac num ucˈac, ut cˈaˈak chic re ru joˈ eb aˈin. Yo̱quin cuiˈchic xyebal e̱re aˈin, usta ac inyehom ajcuiˈ e̱re, nak li nequeˈba̱nun re li cˈaˈak re ru aˈin incˈaˈ teˈre̱chani lix nimajcual cuanquilal li Dios. 22 Abanan li cˈaˈru naxqˈue li Santil Musikˈej saˈ li kayuˈam, aˈan li rahoc, sahil chˈo̱lejil, tuktu̱quil usilal, cuyuc, cha̱bilal, usilal, ti̱quil chˈo̱lej, 23 tu̱lanil ut cuyuc ib. Ma̱cˈaˈ junak chakˈrab naxye nak incˈaˈ us xba̱nunquil aˈin. 24 Li ani re chic li Jesucristo, chanchan nak quiqˈueheˈ chiru cruz lix najter naˈleb xban nak ac xcanab xba̱nunquil chi junaj cua li najter naˈleb li quixrahi ru xba̱nunquil junxil. 25 Cui acˈ chic li kayuˈam qˈuebil ke xban li Santil Musikˈej, chikacanabak kib rubel xcuanquil re nak aˈan chic ta̱beresi̱nk ke. 26 Mikaba̱nu kib nak kˈaxal nim kacuanquil ut incˈaˈ chic chikajoskˈi kib ut incˈaˈ chic chikacakali kib.


Resil li Santil Hu: Li Xrahilal laj David - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLAJ David ak yook chi awab'ejink sa' li tenamit Jerusalen naq li Jehob'a kixb'aanu naq naab'al sut te'elq chi'us sa' li yalok. Li Jehob'a kixyeechi'i li tenamit Canaan reheb' laj Israel. Jo'kan naq, sa' xk'ab'a' li Jehob'a ke'reechani chixjunil li ch'och' a'in.\nLaj David naxra li Jehob'a ut naxnaw awab'ejink. Naq ke'reechani li tenamit Jerusalen laj David kixk'am aran xkaaxil li sumwank. Jo'kan naq traj xyiib'ankil jun Rochoch li Jehob'a re naq wanq xna'aj li kaax a'in.\nKe'nume'k li chihab' ut laj David kimaakob'k. Laj David naxnaw naq nimla maak xchapb'al li maawa' qe. Sa' jun q'oqyink, laj David yook chi b'eek sa' xmuheb'aal li rochoch naq ki'ilok taq'a kixk'e reetal naq wank jun li ixq ch'ina'us na'ilok. A'an li xBat-seba ut aj Urias xk'ab'a' li xb'eelom li ixq a'in. Laj Urias nak'anjelak cho'q aj puub' rik'in laj David.\nLaj David kixra ru wank rik'in xBat-seba jo'kan naq kixtaqla xb'oqb'al. Li xb'eelom li xBat-seba najt yook chaq chi yalok. Laj David kiwank rik'in li ixq. Chirix chik a'an, kixnaw naq li xBat-seba wank sa' yu'am. Laj David ki'ok xk'a'uxl, jo'kan naq kixye re laj Joab, li najolomink reheb' laj puub', naq tixk'e laj Urias chiruheb' li xik' neke'ilok reheb' re naq tkamsiiq. Naq kikamk laj Urias, laj David kisumlaak rik'in xBat-seba.\nLi Jehob'a kichalk xjosq'il rik'in laj David. Jo'kan naq kixtaqla laj Natan re xyeeb'al re laj David li xmaak. Sa' li eetalil nak'utunk naq laj Natan wank rik'in laj David. Laj David kiyot'e'k xch'ool, jo'kan naq li Jehob'a ink'a' kixkamsi. Laj Natan kixye re laj David: ‹K'a'ut naq xatmaakob'k, anaqwan tchalq li rahilal sa' laajunkab'al›. Nim li rahilal kichalk sa' xb'een laj David!\nJo'kan naq, kikamk li xyum li xBat-seba. Chirix chik a'an, laj Amnon, li xb'een ralal laj David, kixchap ut kiyoklaak rik'in li xTamar, li ranab'. Toja' naq, kichalk xjosq'il laj Absalon ut kixkamsi laj Amnon, li ras. Laj Absalon kixb'aanu naq eb' laj Israel te'xk'e cho'q awab'ej. Laj David ki'elk chi'us naq kiyalok rik'in laj Absalon. Toja' naq kikamk laj Absalon. Naab'al li rahilal kixk'ul laj David.\nLi xBat-seba kiwank jun chik xyum, aj Salomon kixk'e cho'q xk'ab'a'. Ak cheek ut yaj laj David naq laj Adonias, li ralal, kixyal kanaak cho'q awab'ej. Jo'kan naq laj David kixye re laj Sadoc, laj tij, naq tixk'e aseeyt sa' xjolom laj Salomon re xk'utb'esinkil naq li ralal a'in tkanaaq cho'q awab'ej. Moqon chik kikamk laj David naq wank 70 chihab' re. Chiru 40 chihab' ki'awab'ejink laj David ut laj Salomon kikanaak cho'q awab'ej.\nK’aru kik’ulmank rik’in li tenamit Canaan xb’aan naq li Jehob’a kixtenq’aheb’ laj Israel?\nK’aru kixb’aanu laj David naq yook chi b’eek sa’ xmuheb’aal li rochoch?\nK’a’ut naq kichalk xjosq’il li Jehob’a sa’ xb’een laj David?\nAni kixtaqla li Jehob’a chi xyeeb’al re laj David li maak? Ut k’aru kixye li winq a’in naq tixk’ul laj David?\nK’aru li rahilal kichalk sa’ xb’een laj David?\nNaq kikamk laj David, ani chik kikanaak cho’q awab’ej sa’ li tenamit Israel?\nChaawil li naxye 2 Samuel 11:1-27.\nLaj David kimaakob’k rik’in li xBat-seba naq ink’a’ xko chi yalok, k’a’ut us naq junelik yooqo chi k’anjelak chiru li Jehob’a?\nK’a’ut naq laj David kimaakob’k? Jo’ aj paab’anel, chanru tooxtenq’a xnawb’al a’in? (2 Sam. 11:2; Mat. 5:27-29; 1 Cor. 10:12; Sant. 1:14, 15.)\nChaawil li naxye 2 Samuel 12:1-18.\nK’aru te’xtzol li na’b’ej yuwa’b’ej ut eb’ li neke’k’amok b’e sa’eb’ li ch’uut, naq laj Natan kixk’e xna’leb’ laj David? (2 Sam. 12:1-4; Pro. 12:18; Mat. 13:34.)\nK’a’ut naq li Jehob’a kixkuy xmaak laj David? (2 Sam. 12:13; Sal. 32:5; 2 Cor. 7:9, 10.)


Resil li Santil Hu: Ke'kanaak Jerusalen - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nEB' LI wankeb' sa' li eetalil a'aneb' li xtzolom li Jesus. Eb' li xtzolom li Jesus ch'utch'uukeb' sa' li tenamit Jerusalen chanchan xyaab' kawil iq' kinujak sa' li ochoch. Chirix chik a'an, kixk'e rib' li ru'uj raq' xaml sa' xb'eeneb' li xjolom chixjunqaleb'. Ma nakaawil li xaml sa' xb'eeneb'? Ma nakaanaw k'aru xyaalal?\nA'in jun chik li sachb'ach'oolej kixb'aanu li Jesus. Naq li Jesus kixtaqla li santil musiq'ej sa' xb'eeneb' li xtzolom, ak wank wi' chik sa' choxa rik'in li xyuwa'. Ma nakaanaw k'aru ke'ok xb'aanunkil naq ke'xk'ul li santil musiq'ej? Chixjunileb' ke'ok chi aatinak sa' jalan jalanq chi aatinob'aal.\nEb' laj Jerusalen ke'chalk chi rilb'al eb' li xtzolom li Jesus, xb'aan naq ke'rab'i li ki'eek'ank chaq sa' li ochoch. Wankeb' ke'chalk sa' jalan chik tenamit sa' li xninq'eheb' laj Israel, Pentecostes xk'ab'a'. Sachsookeb' xch'ool ke'kanaak eb' li qas qiitz'in! Ma nakaanaw k'a'ut? Xb'aan naq eb' li xtzolom li Jesus yookeb' chi aatinak sa' li raatinob'aaleb' chirix li Yos.\nEb' li wankeb' Jerusalen ke'xye: ‹Chanru neke'ru chi aatinak sa'eb' li aatinob'aal b'arwi' nokoochalk? A'aneb' aj Galilea!›\nLaj Pedro ki'ok xch'olob'ankil chiruheb' chanru ke'xkamsi li Jesus ut naq li Jehob'a kixwaklesi wi' chik chi yo'yo. Jo'kan naq laj Pedro kixye: ‹Li Jesus wank sa' choxa sa' xnim ruq' li Yos. Ut a'an kik'ehok re li santil musiq'ej sa' xb'eeneb' li xtzolom. Jo'kan naq kik'ulmank eb' li sachb'ach'oolej›.\nNaq laj Pedro kiraqe'k xyeeb'al a'in, naab'aleb' ke'yot'e'k xch'ool chirix li Jesus ut ke'xye: ‹K'aru tento tqab'aanu?› Laj Pedro kixye reheb': ‹Tento naq teejal leena'leb' ut teesub' eerib' sa' ha'›. Sa' li kutan a'an 3.000 tana ke'xsub' rib' sa' ha' ut ke'kanaak cho'q xtzolom li Jesus.\nK’aru ke’xk’ul eb’ li xtzolom li Jesus naq ke’kanaak chi oyb’enink sa’ li tenamit Jerusalen?\nK’a’ut sachsookeb’ xch’ool ke’kanaak eb’ li qas qiitz’in naq ke’rab’i li ki’eek’ank chaq sa’ li ochoch?\nK’aru kixch’olob’ laj Pedro chiruheb’ li qas qiitz’in?\nK’aru ke’reek’a eb’ li qas qiitz’in naq ke’rab’i laj Pedro ut k’aru ke’xb’aanu?\nJarub’eb’ ke’xsub’ rib’ sa’ ha’ sa’ li Pentecostes re li chihab’ 33?\nChaawil li naxye Hechos 2:1-47.\nChanru kixch’olob’ laj Pedro sa’ Hechos 2:23, 36 naq eb’ laj Judio wankeb’ re, naq kikamk li Jesus? (1 Tes. 2:14, 15.)\nK’aru li chaab’il eetalil kixkanab’ laj Pedro chirix roksinkil chi’us li Santil Hu? (Hech. 2:16, 17, 29, 31, 36, 39; Col. 4:6.)\nChanru kiroksi laj Pedro li ‹law› li kiyeechi’iik re xb’aan li Jesus? (Hech. 2:14, 22-24, 37, 38; Mat. 16:19.)


SAN MARCOS 11 KEK - Li Jesús quiqˈueheˈ xcuanquil aran - Bible Gateway\nSAN MARCOS 11 Kekchi (KEK)\nLi Jesús quiqˈueheˈ xcuanquil aran Jerusalén\n11 Queˈnachˈoc Jerusalén bar cuan cuiˈ li cuib chi tenamit Betfagé ut Betania. Cuanqueb chiru li tzu̱l Olivos nak li Jesús quia̱tinac riqˈuin cuibeb lix tzolom. 2 Quixye reheb: ―Ayukex saˈ li chˈina tenamit aˈan, ut nak texcuulak, te̱tau jun li chˈina bu̱r bacˈbo. Li chˈina bu̱r aˈan toj ma̱ ani nabe̱c chirix. Te̱hit chak ut te̱cˈam chak arin. 3 Ut cui ani nayehoc e̱re, “¿Cˈaˈru yo̱quex?”, te̱ye reheb nak li Ka̱cuaˈ ta̱ajok re li chˈina bu̱r ut a que ajcuiˈ tixtakla chak ho̱n, chaˈkex reheb.― 4 Queˈco̱eb ut queˈxtau li chˈina bu̱r bacˈbo saˈ be chire puerta. Ut que‑oc chixhitbal. 5 Eb li cuanqueb aran queˈxye: ―¿Cˈaˈru yo̱quex? ¿Cˈaˈut nak yo̱quex chixhitbal li chˈina bu̱r?― 6 Eb lix tzolom queˈxye reheb li cˈaˈru quixye li Jesús, ut eb aˈan queˈcanaba̱c re nak teˈxcˈam li chˈina bu̱r. 7 Queˈxcˈam riqˈuin li Jesús ut queˈxqˈue li rakˈeb chirix li chˈina bu̱r ut li Jesús quitakeˈ chirix. 8 Nabaleb queˈxhel li rakˈeb saˈ be bar ta̱numekˈ cuiˈ li Jesús. Cuan queˈxyocˈ chak rukˈ cheˈ ut queˈxqˈue li xak saˈ be. 9 Nak yo̱ chi xic li Jesús cuan li yo̱queb chi xic chiru ut cuan li yo̱queb chi xic chirix. Japjo̱queb re chixyebal: ―¡Aj Colol ke taxak! ¡Osobtesinbil taxak li xchal saˈ xcˈabaˈ li Ka̱cuaˈ Dios! 10 Osobtesinbil taxak li tenamit ta̱takla̱nk cuiˈ li xchal chokˈ re̱kaj laj David li kaxeˈto̱nil yucuaˈ. Aj Colol ke taxak li xchal chak riqˈuin li Dios,― chanqueb. 11 Nak quicuulac Jerusalén, li Jesús qui‑oc saˈ li rochoch li Dios. Quixsuti rilbal chixjunil li cˈaˈak re ru cuan aran. Xban nak qui‑ecuu co̱ aran Betania rochbeneb lix tzolom cablaju.\nLi Jesús quixtzˈekta̱na li jun to̱n chi higo\n12 Joˈ cuulajak chic nak queˈel aran Betania, quichal xtzˈocajic li Jesús. 13 Toj najt ajcuiˈ cuan chak nak quiril jun to̱n li cheˈ higo ut co̱ chirilbal ma cuan ru. Nak quicuulac cuan cuiˈ li cheˈ quiril nak ma̱cˈaˈ ru. Junes xak cuan xban nak toj ma̱jiˈ xkˈehil ta̱u̱chi̱nk. 14 Ut li Jesús quixye re li jun to̱n chi higo: ―Ma̱ ani chic ta̱tzaca̱nk re li nacacuu̱chin xban nak ma̱ jun cua chic tatu̱chi̱nk, chan. Ut eb lix tzolom queˈrabi li cˈaˈru quixye.\n15 Nak queˈcuulac Jerusalén, li Jesús qui‑oc saˈ li rochoch li Dios. Quiril nak yo̱queb chi cˈayi̱nc ut yo̱queb chi lokˈoc aran. Qui‑oc chixyolesinquileb. Quixbalkˈusi lix me̱xeb laj jalol tumin ut quixbalkˈusi ajcuiˈ lix temeb li yo̱queb chi cˈayi̱nc paloma. 16 Ut incˈaˈ chic quixcanabeb li tenamit chi numecˈ saˈ rochoch li Dios chi cuan ri̱keb. 17 Ut qui‑oc xchˈolobanquil xya̱lal chiruheb ut quixye: ―¿Ma incˈaˈ ta biˈ tzˈi̱banbil saˈ li Santil Hu li cˈaˈru quixye li Dios? “Li cuochoch, aˈan re teˈtijok cuiˈ chixjunileb li tenamit.” Abanan la̱ex xeqˈue li rochoch li Dios chokˈ xnaˈajeb laj e̱lkˈ, chan li Jesús. 18 Eb li xbe̱nil aj tij ut eb laj tzˈi̱b nak queˈrabi aˈan queˈoc chixcˈu̱banquil chanru nak teˈxcamsi li Jesús. Cˈajoˈ nak queˈxucuac xban nak queˈril nak sachso̱queb xchˈo̱l li qˈuila tenamit chirabinquil li tijleb li yo̱ chixyebal li Jesús. 19 Nak qui‑ecuu, qui‑el li Jesús saˈ li tenamit Jerusalén rochbeneb lix tzolom. 20 Joˈ cuulajak chic nak queˈnumeˈ cuan cuiˈ li xto̱nal li higo, queˈril nak ac xchakic chi junaj cua. 21 Ut laj Pedro quinak saˈ xchˈo̱l nak li Jesús quixtzˈekta̱na li cheˈ ut quixye re: ―Ka̱cuaˈ, il li cheˈ li xatzˈekta̱na. Xchakic chi junaj cua.― 22 Ut li Jesús quixye reheb: ―Chepa̱b nak nim xcuanquil li Dios. 23 Relic chi ya̱l tinye e̱re li ani tixye re junak tzu̱l, “Elen arin ut cut a̱cuib saˈ li palau”, ut cui incˈaˈ tixcuiba xchˈo̱l, ut cui tixpa̱b chi tzˈakal nak ta̱uxk li tixye, ta̱uxma̱nk li cˈaˈru tixye. 24 Joˈcan nak tinye e̱re nak chixjunil li cˈaˈru te̱tzˈa̱ma chiru li Dios nak yo̱quex chi tijoc, chepa̱b chi tzˈakal nak ta̱qˈuehekˈ e̱re ut te̱cˈul li cˈaˈru te̱tzˈa̱ma. 25 Nak yo̱kex chi tijoc, checuy xma̱c li ani cuan xma̱c che̱ru re nak li kaYucuaˈ li cuan saˈ choxa tixcuy ajcuiˈ e̱ma̱c la̱ex. 26 Ut cui incˈaˈ nequecuyeb xma̱c li cuanqueb xma̱c che̱ru, incˈaˈ ajcuiˈ tixcuy e̱ma̱c la̱ex li kaYucuaˈ li cuan saˈ choxa, chan li Jesús.\nEb laj tzˈi̱b queˈxcuechˈ rix xcuanquil li Jesús\n27 Queˈsukˈi cuiˈchic aran Jerusalén. Nak yo̱ chi be̱c li Jesús saˈ li rochoch li Dios queˈcuulac li xbe̱nileb aj tij riqˈuin. Ut queˈcuulac laj tzˈi̱b ut joˈcan ajcuiˈ li xakabanbileb chi cˈanjelac saˈ li rochoch li Dios. 28 Queˈxye re li Jesús: ―¿Ani xtaklan chak a̱cue chixba̱nunquil li cˈaˈru yo̱cat chixba̱nunquil? Ut ¿ani xqˈuehoc a̱cuanquil? chanqueb. 29 Li Jesús quixye: ―La̱in tincuaj ajcuiˈ patzˈoc e̱re. Cui te̱sume li cˈaˈru tinpatzˈ e̱re, la̱in tinye e̱re ani xqˈuehoc incuanquil chixba̱nunquil li cˈaˈru ninba̱nu. 30 ¿Ani quitaklan chak re laj Juan chi cubsi̱nc haˈ? ¿Ma li Dios malaj ut cui̱nk quitaklan chak re? Yehomak cue anakcuan, chan reheb. 31 Ut queˈoc chixyebal chi ribileb rib: ―¿Cˈaˈru takasume cuiˈ? Cui takaye nak li Dios xtaklan chak re, aˈan tixye ke cˈaˈut nak incˈaˈ xkapa̱b li cˈaˈru quixye laj Juan. 32 Ut cui takaye nak cui̱nk xtaklan chak re, teˈpokˈ li tenamit saˈ kabe̱n, chanqueb. Eb aˈan queˈxxucua ru li tenamit xban nak chixjunileb nequeˈxnau nak laj Juan, aˈan tzˈakal profeta. 33 Ut eb aˈan queˈchakˈoc ut queˈxye re li Jesús: ―La̱o incˈaˈ nakanau, chanqueb. Tojoˈnak li Jesús quixye reheb: ―Chi moco la̱in tinye e̱re ani quiqˈuehoc incuanquil, chan reheb.


San Lucas 24 KEKNT - Saꞌ li xbe̱n li cutan re li - Bible Search\nSan Lucas 23 San Juan int\nLi Jesús quicuacli cuiꞌchic chi yoꞌyo saꞌ xya̱nkeb li camenak\n1Saꞌ li xbe̱n li cutan re li xama̱n, toj ekꞌela chi us, co̱eb li ixk cuan cuiꞌ li mukleba̱l. Queꞌxcꞌam li sununquil ban li queꞌxyi̱b. Ut cuanqueb jalaneb chic ixk rochbeneb. 2Nak queꞌcuulac, queꞌril nak ac isinbil chic li nimla pec li natzꞌapoc re li mukleba̱l. 3Ut nak queꞌoc chi saꞌ li mukleba̱l, incꞌaꞌ queꞌxtau li camenak. 4Queꞌsach xchꞌo̱leb ut incꞌaꞌ queꞌxnau cꞌaꞌru teꞌxba̱nu. Ut xaka̱mil chiruheb cuib li cui̱nk. Nalemtzꞌun li rakꞌeb. 5Cꞌajoꞌ nak queꞌxucuac li ixk. Queꞌxxulub li riloba̱l. Ut eb li cui̱nk queꞌxye reheb: —¿Cꞌaꞌut nak nequesicꞌ li yoꞌyo saꞌ xya̱nkeb li camenak? 6Aꞌan ma̱ ani chic arin. Ac xcuacli cuiꞌchic chi yoꞌyo. Chijulticokꞌ e̱re li cꞌaꞌru quixye chak nak toj cua̱nk chak Galilea. 7Quixye nak tento ta̱kꞌaxtesi̱k li Cꞌajolbej saꞌ rukꞌeb li cui̱nk aj ma̱c. Ta̱qꞌuehekꞌ chiru cruz ut ta̱camsi̱k. Ut quixye ajcuiꞌ nak ta̱cuacli̱k cuiꞌchic chi yoꞌyo saꞌ xya̱nkeb li camenak saꞌ rox li cutan, chanqueb. 8Riqꞌuin aꞌan quinak saꞌ xchꞌo̱leb li ixk li cꞌaꞌru quixye li Jesús. 9Queꞌel saꞌ li mukleba̱l ut co̱eb. Coleꞌxye resil chixjunil li cꞌaꞌak re ru aꞌin reheb li junlaju ut reheb ajcuiꞌ li jun chꞌol chic. 10Eb li ixk li queꞌyehoc re li esilal aꞌin reheb li apóstol, aꞌan eb lix María Magdala xtenamit, lix Juana ut lix María lix naꞌ laj Jacobo rochbeneb li jun chꞌol chic li ixk. 11Abanan eb li junlaju chi apóstol incꞌaꞌ queꞌxpa̱b li cꞌaꞌru queꞌxye li ixk. Saꞌ xchꞌo̱leb aꞌan nak moco ya̱l ta li yo̱queb chixyebal. 12Abanan laj Pedro co̱ saꞌ a̱nil saꞌ li mukleba̱l. Qui-iloc chi saꞌ ut quiril nak caꞌaj chic li tꞌicr lino cuan aran. Joꞌcan nak sachso xchꞌo̱l chi cꞌoxlac nak quisukꞌi saꞌ rochoch.\nLi Jesús quixcꞌutbesi rib chiruheb li cui̱nk nak yo̱queb chi xic Emaús\n13Saꞌ ajcuiꞌ li cutan aꞌan, cuibeb lix tzolom li Jesús yo̱queb chi xic saꞌ li chꞌina tenamit Emaús. Li tenamit aꞌan junlaju kilómetro na xnajtil riqꞌuin Jerusalén. 14Yo̱queb chi a̱tinac chi rilbileb rib chirix chixjunil li cꞌaꞌak re ru quicꞌulman saꞌ eb li cutan aꞌan. 15Nak yo̱queb chi a̱tinac ut chixtzꞌilbal rix chi ribileb rib li cꞌaꞌru quicꞌulman, li Jesús quijiloc riqꞌuineb ut qui-oc chi be̱c rochbeneb. 16Usta queꞌril ru, abanan incꞌaꞌ queꞌxnau nak aꞌan li Jesús xban nak cuan cꞌaꞌru quiramoc re chiruheb. 17Ut li Jesús quixye reheb: —¿Cꞌaꞌru chi aj ix yo̱quex chi serakꞌic chi ribil e̱rib nak yo̱quex chi be̱c? ¿Cꞌaꞌut nak ra saꞌ e̱chꞌo̱l? chan reheb. 18Jun reheb aꞌan, aj Cleofas xcꞌabaꞌ, quichakꞌoc ut quixye: —Joꞌ li caꞌaj cuiꞌ la̱at li yo̱cat chi numecꞌ saꞌ li tenamit Jerusalén li incꞌaꞌ nacatnaꞌoc re li cꞌaꞌru xcꞌulman saꞌ eb li cutan aꞌin, chan. 19Ut li Jesús quixye reheb: —¿Cꞌaꞌru anchal aꞌan? chan. Eb aꞌan queꞌxye re: —Chirix li Jesús aj Nazaret. Aꞌan profeta nak quicuan. Nim xcuanquil. Cha̱bil quixba̱nu ut cha̱bil quixye chiru li Dios ut chiruheb li tenamit. 20Eb li xbe̱nil aj tij ut eb li nequeꞌtaklan saꞌ kabe̱n queꞌxkꞌaxtesi chi camsi̱c ut queꞌxqꞌue chiru cruz. 21Aꞌan raj li ta̱colok re li katenamit Israel saꞌ kachꞌo̱l. Abanan anakcuan ac oxib cutan xcꞌulbal aꞌan. 22Xsach kachꞌo̱l chirabinquil li cꞌaꞌru xeꞌxye ke li ixk li xeꞌcuulac saꞌ li mukleba̱l toj ekꞌela. 23Xban nak incꞌaꞌ xeꞌxtau li camenak, xeꞌsukꞌi saꞌ cab ut xeꞌxye ke nak cuib li ángel xeꞌxcꞌutbesi rib chiruheb ut xeꞌxye reheb nak yoꞌyo li Jesús. 24Ut cuanqueb ajcuiꞌ kacomon xeꞌcuulac chak saꞌ li mukleba̱l ut xeꞌril nak ya̱l li xeꞌxye li ixk. Abanan incꞌaꞌ xeꞌril ru li Jesús, chan laj Cleofas. 25Ut li Jesús quixye reheb: —¡La̱ex ma̱cꞌaꞌ e̱naꞌleb ut a̱l le̱ chꞌo̱l chixpa̱banquil chixjunil li cꞌaꞌru queꞌxye chak li profeta! 26¿Ma incꞌaꞌ ta biꞌ tento nak tixcꞌul chixjunil li raylal aꞌin li Cristo laj Colonel li yechiꞌinbil xban li Dios re nak ta̱qꞌuehekꞌ xlokꞌal? chan reheb. 27Ut quixchꞌolob xya̱lal chiruheb chirix li cꞌaꞌru quixtzꞌi̱ba laj Moisés. Quixchꞌolob ajcuiꞌ lix ya̱lal li queꞌxtzꞌi̱ba chak li profeta chirix li Cristo li yechiꞌinbil xban li Dios joꞌ tzꞌi̱banbil saꞌ li Santil Hu. 28Queꞌcuulac saꞌ li chꞌina tenamit li yo̱queb cuiꞌ chi xic. Ut li Jesús quixba̱nu rib nak ti̱c ta̱xic. 29Abanan eb aꞌan queꞌrelaji ru re ta̱cana̱k riqꞌuineb. Queꞌxye re: —Cana̱kat kiqꞌuin xban nak yo̱ chi ecuu̱c. Oc re li kꞌojyi̱n, chanqueb re. Ut li Jesús qui-oc saꞌ cab ut quicana riqꞌuineb. 30Nak cꞌojcꞌo saꞌ me̱x rochbeneb, quixchap li caxlan cua, quixbantioxi chiru li Dios, quixjachi ut quixqꞌue reheb. 31Saꞌ li ho̱nal aꞌan queꞌxqꞌue retal nak aꞌan li Jesús. Ut nak ac xeꞌxnau nak aꞌan, nak queꞌril ac ma̱ ani chic saꞌ xya̱nkeb. 32Ut eb aꞌan queꞌxye chi ribileb rib: —Joꞌcan peꞌ nak yo̱co chak recꞌanquil jun sahil chꞌo̱lej saꞌ ka̱m nak yo̱ chak chika̱tinanquil saꞌ be ut nak yo̱ chixchꞌolobanquil chiku li naxye saꞌ li Santil Hu, chanqueb. 33Saꞌ ajcuiꞌ li ho̱nal aꞌan queꞌsukꞌi Jerusalén. Aran queꞌxtau li junlaju chi apóstol chꞌutchꞌu̱queb rochbeneb lix comon. 34Yo̱queb chixyebal: —Relic chi ya̱l nak xcuacli cuiꞌchic chi yoꞌyo li Ka̱cuaꞌ xban nak xcꞌutbesi rib chiru laj Simón, chanqueb. 35Tojoꞌnak li cuib chi cui̱nk queꞌxserakꞌi reheb li cꞌaꞌru quicꞌulman saꞌ be nak yo̱queb chi xic Emaús. Queꞌxye reheb chanru nak queꞌxnau ru li Jesús nak quixjachi li caxlan cua.\nLi Jesús quixcꞌutbesi rib chiruheb lix tzolom\n36Toj yo̱queb ajcuiꞌ xserakꞌinquil li cꞌaꞌru queꞌxcꞌul nak ac xaka̱mil li Jesús saꞌ xya̱nkeb ut quixye reheb: —¡Chicua̱nk taxak li tuktu̱quil usilal e̱riqꞌuin! chan reheb. 37Ut eb aꞌan sachso̱queb xchꞌo̱l queꞌcana ut teꞌxucuak. Saꞌ xchꞌo̱leb aꞌan nak ma̱re junak musikꞌej yo̱queb chirilbal. 38Ut li Jesús quixye reheb: —¿Cꞌaꞌut nak nequexxucuac? Ut, ¿cꞌaꞌut nak na-oc e̱cꞌaꞌux? 39La̱in li Jesús. Ilomak li cuok ut li cuukꞌ. Chꞌeꞌomakin re nak te̱qꞌue retal nak la̱in tzꞌakal. Junak musikꞌej, aꞌan ma̱cꞌaꞌ xbakel, chi moco cuan xtibel. Ilomak. La̱in cuan inbakel ut cuan intibel, chan reheb. 40Ut nak yo̱ chixyebal aꞌin, quixcꞌut li rok ut li rukꞌ chiruheb. 41Cꞌajoꞌ nak quisahoꞌ saꞌ xchꞌo̱leb. Abanan toj sachso̱queb xchꞌo̱l. Incꞌaꞌ queꞌxnau ma ya̱l li yo̱queb chirilbal malaj ut incꞌaꞌ. Ut li Jesús quixye reheb: —¿Ma cuan caꞌchꞌinak tzacae̱mk e̱riqꞌuin? chan reheb. 42Ut queꞌxqꞌue re jun jachal li pombil car ut caꞌchꞌin li xyaꞌal cab. 43Li Jesús quixcꞌul ut quixtzaca. 44Ut quixye reheb: —Li cꞌaꞌru xincꞌul, aꞌan ajcuiꞌ li quinserakꞌi chak e̱re nak toj cuanquin chak saꞌ e̱ya̱nk. Tento nak ta̱tzꞌaklok ru chixjunil li tzꞌi̱banbil chak retalil chicuix saꞌ lix chakꞌrab laj Moisés, joꞌ ajcuiꞌ saꞌ lix hu eb li profeta ut saꞌ ajcuiꞌ li Salmos, chan reheb. 45Ut quixqꞌueheb xnaꞌleb re nak teꞌxtau ru li tzꞌi̱banbil saꞌ li Santil Hu. 46Quixye reheb: —Joꞌcaꞌin tzꞌi̱banbil chak retalil saꞌ li Santil Hu chicuix la̱in: tento nak li Cristo tixcꞌul li raylal ut saꞌ rox li cutan ta̱cuacli̱k cuiꞌchic chi yoꞌyo saꞌ xya̱nkeb li camenak. 47Tzꞌi̱banbil ajcuiꞌ retalil nak ta̱julticama̱nk chiruheb chixjunileb li tenamit nak tento teꞌxyotꞌ xchꞌo̱leb ut teꞌxjal xcꞌaꞌuxeb re ta̱cuyma̱nk ta̱sachma̱nk lix ma̱queb saꞌ xcꞌabaꞌ aꞌan. Ta̱ticla̱k xchꞌolobanquil arin Jerusalén. 48La̱ex texyehok resil xban nak la̱ex xex-abin re ut la̱ex xex-iloc re chixjunil li cꞌaꞌak re ru aꞌin. 49Ut la̱in tintakla chak e̱re le̱ ma̱tan li quixyechiꞌi lin Yucuaꞌ. Abanan cana̱kex arin saꞌ li tenamit Jerusalén toj te̱cꞌul le̱ cuanquil li ta̱cha̱lk saꞌ choxa, chan li Jesús reheb.\nLi Jesucristo quicꞌameꞌ cuiꞌchic saꞌ choxa xban li Dios\n50Ut li Jesús quixcꞌameb toj saꞌ li tenamit Betania. Quixtaksi li rukꞌ ut quirosobtesiheb. 51Nak yo̱ chirosobtesinquileb, quirisi rib saꞌ xya̱nkeb ut quicꞌameꞌ takecꞌ saꞌ choxa. 52Nak ac xeꞌxlokꞌoni li Ka̱cuaꞌ, eb aꞌan queꞌsukꞌi cuiꞌchic Jerusalén chi cꞌajoꞌ xsahil saꞌ xchꞌo̱leb. 53Ut junelic cuanqueb saꞌ li templo. Yo̱queb chi bantioxi̱nc ut yo̱queb chixlokꞌoninquil li Dios. Joꞌcan taxak.\n© 2000, Wycliffe Bible Translators, Inc. All rights reserved.\n© 2000, Wycliffe Bible Translators, Inc. All rights reserved. More Info | Version Index


HECHOS 16 KEK - Laj Timoteo co̱ chirixeb laj Pablo ut - Bible Gateway\nHECHOS 16 Kekchi (KEK)\nLaj Timoteo co̱ chirixeb laj Pablo ut laj Silas\n16 Laj Pablo quicuulac saˈ eb li tenamit Derbe ut Listra. Ut aran quixtau jun aj pa̱banel aj Timoteo xcˈabaˈ. Lix naˈ, aˈan jun aj pa̱banel aj judío ut lix yucuaˈ, aˈan aj griego. Ma̱cuaˈ aj judío. 2 Cha̱bil nequeˈxye chirix laj Timoteo eb laj pa̱banel li cuanqueb Listra ut Iconio. 3 Laj Pablo quiraj xcˈambal laj Timoteo chirix. Joˈcan nak quixba̱nu li circuncisión re. Incˈaˈ quiraj nak teˈchˈina̱nk xchˈo̱leb laj judío li cuanqueb saˈ eb li naˈajej aran xban nak chixjunileb queˈxnau nak lix yucuaˈ laj Timoteo ma̱cuaˈ aj judío. 4 Ut nak yo̱queb chi numecˈ saˈ li junju̱nk chi tenamit, yo̱queb chixyebal reheb laj pa̱banel nak tento teˈxba̱nu li cˈaˈru queˈxcˈu̱b ru eb li apóstol joˈqueb ajcuiˈ laj cˈamol be li cuanqueb aran Jerusalén. 5 Joˈcaˈin nak yo̱queb chi qˈui̱c laj pa̱banel saˈ xpa̱ba̱leb. Ut rajlal cutan yo̱queb chi ta̱mc.\nJun li cui̱nk aj Macedonia quicˈuteˈ chiru laj Pablo saˈ visión\n6 Li Santil Musikˈej quixcˈut chiruheb nak incˈaˈ teˈxic chixchˈolobanquil resil li colba‑ib saˈ li naˈajej Asia. Joˈcan nak queˈco̱eb Frigia ut queˈnumeˈ ajcuiˈ saˈ li naˈajej Galacia. 7 Nak queˈcuulac Misia, queˈraj raj xic Bitinia. Abanan li Santil Musikˈej incˈaˈ quixcanabeb re teˈxic aran. 8 Joˈcan nak yal queˈnumeˈ Misia ut co̱eb Troas. 9 Nak cuanqueb aran saˈ jun li kˈojyi̱n quicˈuteˈ jun li visión chiru laj Pablo. Jun li cui̱nk aj Macedonia xakxo chiru nak quiril. Yo̱ chixtzˈa̱manquil chiru ut quixye re: ―Cha̱lkat saˈ katenamit Macedonia ut choa̱tenkˈa, chuˈux re nak quiril. 10 Ut nak ac xcˈuteˈ li visión chiru laj Pablo, saˈ junpa̱t quikacauresi kib la̱o chi xic Macedonia. Kanau chi tzˈakal nak li Dios yo̱ chi takla̱nc ke aran chixyebal resil li colba‑ib reheb li cuanqueb aran.\nLix Lidia quipa̱ban nak laj Pablo quixchˈolob xya̱lal aran Filipos\n11 Co‑el aran Troas ut ti̱c co̱o chiru haˈ toj Samotracia. Ut cuulajak chic cocuulac Neápolis. 12 Chirix aˈan co̱o Macedonia saˈ li nimla tenamit Filipos. Li tenamit aˈan cuan xcue̱nt Roma. Cocuan cuib oxib cutan saˈ li tenamit aˈan. 13 Ut saˈ li hiloba̱l cutan co̱o chire li tenamit cuan cuiˈ jun li nimaˈ saˈ li naˈajej li nequeˈtijoc cuiˈ eb laj judío. Cocˈojla ut co‑oc chixyebal resil li colba‑ib reheb li ixk li queˈchˈutla aran. 14 Jun reheb li ixk aˈan xLidia xcˈabaˈ. Tiatira xtenamit. Aˈan nacˈayin cha̱bil tˈicr. Naxpa̱b li Dios ut yo̱ chi abi̱nc xban nak li Dios quixcˈut chiru nak tixqˈue retal li yo̱ chixyebal laj Pablo. 15 Quixcˈul li cubi haˈ rochbeneb chixjunileb li cuanqueb saˈ rochoch, ut quixye ke: ―Cui nequepa̱b nak la̱in xinpa̱b li Ka̱cuaˈ chi anchal inchˈo̱l, naru nequexcana chi hila̱nc saˈ li cuochoch, chan ke. Ut quirelaji ku chi cana̱c.\nLaj Pablo ut laj Silas queˈqˈueheˈ saˈ tzˈalam aran Filipos\n16 Saˈ jun li cutan yo̱co chi xic chi tijoc nak kacˈul jun li xkaˈal aj kˈe. Cuan ma̱us aj musikˈej riqˈuin. Aˈan jun mo̱s ut naxsicˈ nabal xtumin lix patrón riqˈuin kˈehi̱nc. 17 Li xkaˈal aˈan yo̱ chikata̱kenquil. Japjo re chixyebal: ―Eb li cui̱nk aˈin aˈan xmo̱seb li nimajcual Dios. Yo̱queb chixchˈolobanquil chiku chanru nak ta̱ru̱k tocolekˈ, chan. 18 Nabal cutan quixba̱nu chi joˈcan. Nak ac xtitzˈ chirabinquil, laj Pablo quixxakab rib, ut quiril li xkaˈal, ut quixye re li ma̱us aj musikˈej: ―Saˈ xcˈabaˈ li Ka̱cuaˈ Jesucristo, tinye a̱cue: Elen riqˈuin li xkaˈal aˈin, chan. Ut saˈ ajcuiˈ li ho̱nal aˈan, li ma̱us aj musikˈej qui‑el riqˈuin. 19 Nak queˈxqˈue retal lix patrón li xkaˈal nak incˈaˈ chic ta̱ru̱k tixsicˈ xtumineb, queˈxchap laj Pablo ut laj Silas ut queˈxcˈam saˈ po̱pol chiruheb laj rakol a̱tin. 20 Nak queˈxxakab chiru laj rakol a̱tin, queˈxye: ―Eb li cui̱nk aˈin, aˈaneb aj judío ut yo̱queb chikachˈiˈchˈiˈinquil saˈ li katenamit. 21 Yo̱queb chixcˈutbal jalan naˈleb saˈ li katenamit. La̱o incˈaˈ naru nakacˈul chi moco naru takaba̱nu li nequeˈxye xban nak la̱o aj Roma, chanqueb. 22 Ut queˈxtu̱b rib li tenamit chixjitbaleb. Eb laj rakol a̱tin queˈxkˈichi li rakˈeb laj Pablo ut laj Silas ut queˈxtakla xsacˈbaleb riqˈuin cheˈ. 23 Nak ac xeˈtacuasi̱c chi us, queˈqˈueheˈ saˈ tzˈalam. Ut eb laj rakol a̱tin queˈxye reheb laj ilol tzˈalam nak teˈril chi us laj Pablo ut laj Silas re nak incˈaˈ teˈe̱lelik. 24 Ut nak quiyeheˈ chi joˈcan, queˈcˈameˈ ut queˈqˈueheˈ saˈ tzˈalam saˈ jun li naˈajej li cuan toj chi saˈ ut queˈnatˈeˈ li rok saˈ cheˈ. 25 Tuktu chic kˈojyi̱n nak laj Pablo ut laj Silas yo̱queb chi tijoc ut yo̱queb chi bicha̱nc re xlokˈoninquil li Dios. Ut eb li cuanqueb chi pre̱xil yo̱queb chi abi̱nc. 26 Ma̱cˈaˈ saˈ xchˈo̱leb nak quichal jun nimla hi̱c. Qui‑ecˈasi̱c chi cau li tzˈalam, ut quilajeˈteli lix puertil. Ut quilajeˈhiteˈ li cadena li bacˈbo̱queb cuiˈ li pre̱x. 27 Ut nak qui‑aj ru laj ilol tzˈalam, quiril nak teto lix puertil li tzˈalam. Quixchap lix chˈi̱chˈ ut oc raj re chixcamsinquil rib. Saˈ xchˈo̱l aˈan nak xeˈe̱lelic chixjunileb li pre̱x. 28 Ut laj Pablo quixjap re chi cau ut quixye: ―Ma̱camsi a̱cuib. Chikajunilo cuanco arin, chan. 29 Ut laj ilol tzˈalam quixpatzˈ lix xam ut qui‑oc chi saˈ li tzˈalam chirilbal. Nasicsot xban xxiu nak quixcut rib chi rokeb laj Pablo ut laj Silas. 30 Laj ilol tzˈalam quirisiheb xjuneseb laj Pablo ut laj Silas ut quixye reheb: ―¿Cˈaˈru us tinba̱nu re nak tincolekˈ? 31 Eb aˈan queˈxye: ―Pa̱b li Ka̱cuaˈ Jesucristo. Tatcolekˈ la̱at joˈqueb ajcuiˈ li cuanqueb saˈ la̱ cuochoch, chan laj Pablo. 32 Ut quixchˈolob xya̱lal li ra̱tin li Ka̱cuaˈ chiru aˈan joˈ ajcuiˈ chiruheb li joˈ qˈuial li cuanqueb saˈ li rochoch. 33 Ut saˈ ajcuiˈ li ho̱nal aˈan laj ilol tzˈalam quirisiheb saˈ tzˈalam laj Pablo ut laj Silas. Quixchˈaj ru lix tochˈoleb xban nak queˈsaqˈueˈ. Ut ticto quicubsi̱c xhaˈ laj ilol tzˈalam rochbeneb chixjunileb li cuanqueb saˈ li rochoch. 34 Quixcˈameb laj Pablo ut laj Silas saˈ rochoch ut quixqˈueheb xtzacae̱mk. Cˈajoˈ nak quisahoˈ saˈ xchˈo̱l nak quixpa̱b li Dios rochbeneb li cuanqueb saˈ rochoch. 35 Nak quisake̱u, eb laj rakol a̱tin queˈxtakla xyebal re laj ilol tzˈalam nak tixcanabeb chi xic eb li cui̱nk aˈan. 36 Laj ilol tzˈalam quixye reheb: ―Eb laj rakol a̱tin xeˈxtakla chak xyebal nak tex‑achˈaba̱k. Joˈcan nak ayukex chi ma̱cˈaˈ e̱cˈaˈux, chan. 37 Laj Pablo quixye reheb: ―Incˈaˈ. Xosaqˈueˈ chiruheb li tenamit chi ma̱jiˈ queˈxrak a̱tin saˈ kabe̱n. Xoeˈxqˈue saˈ tzˈalam usta la̱o aj Roma. Ut anakcuan, teˈraj toeˈrisi chi mukmu. Incˈaˈ naru chi joˈcan. Cha̱lkeb ban aˈan ut choeˈrisihak, chan. 38 Ut eb li takl queˈco̱eb chixyebal re laj rakol a̱tin li cˈaˈru quixye laj Pablo. Cˈajoˈ nak queˈxucuac nak queˈrabi nak laj Pablo ut laj Silas, aˈaneb aj Roma. 39 Nak queˈcuulac, queˈxkˈunbesiheb ut queˈxtzˈa̱ma chiruheb nak teˈe̱lk saˈ li tenamit. 40 Nak queˈel saˈ tzˈalam laj Pablo ut laj Silas, coxeˈocak saˈ rochoch lix Lidia. Nak ac xeˈril ruheb laj pa̱banel, queˈxqˈue xcacuilal xchˈo̱leb ut queˈco̱eb.


Kʼaʼut Kʼubʼkʼuukebʼ li Tzʼaqal aj Paabʼanel? | Li Chaabʼil Esil\n1. Kʼaʼut li Yos kixbʼaanu naq kʼubʼkʼuuq li najter Israel?\nLi Yos kixkʼuubʼ choʼq xtenamit ebʼ li ralal xkʼajol laj Abrahan ut kixkʼe rehebʼ li xchaqʼrabʼ. Ebʼ aj Israel keʼkʼabʼaʼiik li tenamit aʼin ut keʼxkol raj li tzʼaqal paabʼal ut li Raatin li Yos (Salmo 147:19, 20). Saʼ xkʼabʼaʼebʼ laj Israel naabʼalebʼ li qas qiitzʼin keʼxtaw raj rosobʼtesinkil. Chaawil Genesis 22:18.\nLi Yos kixsikʼebʼ ru laj Israel re naq teʼwanq choʼq xtestiiw. Li kikʼulmank chaq rikʼin li tenamit aʼin naxkʼut naq us nekeʼelk li nekeʼxpaabʼ li xchaqʼrabʼ li Yos (Deuteronomio 4:6). Joʼkan bʼiʼ, saʼ xkʼabʼaʼebʼ li poyanam aʼin wankebʼ teʼxnaw ru li tzʼaqal Yos. Chaawil Isaias 43:10, 12.\n2. Kʼaʼut kʼubʼkʼuukebʼ li tzʼaqal aj paabʼanel?\nNaq li tenamit Israel kixtzʼeqtaana li Yos, ebʼ li xtzolom li Jesus keʼkanaak choʼq reeqaj (Mateo 21:43; 23:37, 38). Joʼkan naq saʼebʼ li qakutan, ebʼ li tzʼaqal aj paabʼanel aʼin keʼkanaak joʼ xtestiiw li Jehobʼa. Chaawil Hechos 15:14, 17.\nLi Jesus kixkʼuubʼebʼ li xtzolom re naq teʼxpuktesi Raatin li Yos ut teʼxkʼe choʼq xtzolom ebʼ li qas qiitzʼin saʼ chixjunil li Ruuchichʼochʼ (Mateo 10:7, 11; 24:14; 28:19, 20). Li kʼanjel aʼin yook chi raqeʼk xbʼaan naq yook chi wulak li rosoʼjik. Maajunwa ilbʼil chaq aʼin! Li Jehobʼa yook xjunajinkilebʼ li nekeʼraj ok saʼ li tzʼaqal paabʼal (Apocalipsis 7:9, 10). Li xtenamit li Yos nekeʼxnaw xtenqʼankil ribʼ ut xkʼojobʼankil xchʼool xbʼaan naq kʼubʼkʼuukebʼ chiʼus. Ebʼ li tzʼaqal aj paabʼanel li wankebʼ saʼ chixjunil li Ruuchichʼochʼ, juntaqʼeet li naʼlebʼ nekeʼxtzol rajlal xamaan saʼebʼ li xchʼutam. Chaawil Hebreos 10:24, 25.\n3. Chanru keʼtiklaak wiʼ chik ebʼ laj Testiiw re li Jehobʼa?\nChiru naabʼal chihabʼ maaʼani chik kixkʼe chi naweʼk li yaal, joʼkan naq jun chʼuut aj paabʼanel, chiruhebʼ li chihabʼ 1870, kiʼok xsikʼbʼal chanru teʼxtaw ru chiʼus li naxye li Santil Hu. Ebʼ laj paabʼanel aʼin chʼolchʼo chiruhebʼ naq li Jesus kixkʼuubʼebʼ li tzʼaqal aj paabʼanel re naq teʼxpuktesi Raatin li Yos, joʼkan naq aʼanebʼ keʼok xkʼeebʼal chi naweʼk li chaabʼil esilal chirix li Xnimajwal Awabʼejilal li Yos saʼ chixjunil li Ruuchichʼochʼ. Ut saʼ li chihabʼ 1931 keʼkʼabʼaʼiik choʼq aj Testiiw re li Jehobʼa. Chaawil Hechos 1:8; 2:1, 4, 11, ut 5:42.\n4. Chanru kʼubʼkʼuukebʼ laj Testiiw re li Jehobʼa?\nSaʼ xkutankilebʼ li Apostol, us kiwank xtenamit li Yos xbʼaan naq keʼjolomiik xbʼaan jun chʼuut chi cheekel winq li nekeʼroxloqʼi li Jesus, laj Jolominel re li chʼuut (Hechos 16:4, 5). Joʼkan ajwiʼ saʼebʼ li qakutan wank jun chʼuut chi cheekel winq li nekeʼxnaw chanru xbʼeeresinkil li xmolamebʼ laj Testiiw re li Jehobʼa saʼ chixjunil li Ruuchichʼochʼ. Saʼebʼ li molam aʼin nayiibʼamank ut najekʼimank ebʼ li tasal hu. Naxqʼax ru 600 chi aatinobʼaal numsinbʼilebʼ wiʼ li qatasal hu! Li Nekeʼjolomink re Xmolam li Jehobʼa nekeʼroksi li Santil Hu re xkawresinkil ut xbʼeeresinkil xtenamit li Yos. Naxqʼax ru 100.000 chi chʼuut li nekeʼxjolomi! Ut ebʼ li cheekel winq li nekeʼbʼeeresink rehebʼ li chʼuut tzolbʼilebʼ re naq teʼril xkarneer li Yos chi anchal xchʼool. Chaawil 1 Pedro 5:2, 3.\nEbʼ laj Testiiw re li Jehobʼa kʼubʼkʼuukebʼ chiʼus re xkʼeebʼal chi naweʼk li chaabʼil esilal ut re xtzolbʼalebʼ li qas qiitzʼin choʼq xtzolom li Jesus. Joʼ keʼxbʼaanu chaq xtzolom li Jesus, ebʼ laj Testiiw re li Jehobʼa nekeʼxik ajwiʼ chire kabʼlal (Hechos 20:20). Joʼkan ajwiʼ nekeʼxtzolebʼ li qas qiitzʼin li nekeʼraj xnawbʼal ru li Yos. Ebʼ laj Testiiw re li Jehobʼa kʼubʼkʼuukebʼ chiʼus, nekeʼxra ribʼebʼ joʼ junkabʼal, ut sahebʼ saʼ xchʼool chi wank rubʼel roq ruqʼ li Yos (2 Tesalonicenses 1:3). Li xtenamit li Yos sa saʼ xchʼool, xbʼaan naq naxkʼe xqʼe chi xbʼaanunkil li nawulak chiru li Jehobʼa ut chi xtenqʼankilebʼ li poyanam. Chaawil Salmo 33:12 ut Hechos 20:35.\nJarubʼebʼ laj Testiiw re li Jehobʼa nakaanawebʼ ru? Kʼaru tzʼaqal nakaanaw chirixebʼ laj Testiiw re li Jehobʼa?


SAN LUCAS 16 KEK - Li merto̱m li incˈaˈ us xnaˈleb - Bible Gateway\nSAN LUCAS 16 Kekchi (KEK)\nLi merto̱m li incˈaˈ us xnaˈleb\n16 Li Jesús quixye reheb lix tzolom li jaljo̱quil ru a̱tin aˈin: Quicuan jun li cui̱nk kˈaxal biom ut quicuan jun xmerto̱m. Cuanqueb li queˈjitoc chirix li merto̱m chiru li patrón ut queˈxye re: ―La̱ merto̱m yo̱ chixsachbal la̱ biomal, chanqueb re. 2 Joˈcan nak quixbok lix merto̱m ut quixye re: ―¿Cˈaˈru xya̱lal li yo̱quin chirabinquil cha̱cuix? Ta̱kˈaxtesi la̱ cue̱nt nak xatcuan chi cˈanjelac xban nak incˈaˈ chic tatcana̱k chokˈ inmerto̱m, chan re. 3 Ut li merto̱m quixye saˈ xchˈo̱l: ―¿Cˈaˈru tinba̱nu anakcuan xban nak lin patrón tinrisi saˈ lin cˈanjel? Incˈaˈ tincuy li cacuil cˈanjel ut tinxuta̱na̱k chi xic chixtzˈa̱manquil cˈaˈru cue chire cablal. 4 Anakcuan ninnau cˈaˈru tinba̱nu re nak cua̱nkeb li tineˈxcˈul saˈ rochocheb nak tin‑isi̱k chi merto̱mil, chan saˈ xchˈo̱l. 5 Quixbokeb chak chi xju̱nkaleb li cuanqueb xcˈas riqˈuin lix patrón. Ut quixye re li xbe̱n: ―¿Joˈ nimal la̱ cˈas riqˈuin lin patrón? chan. 6 Ut li cui̱nk quixye re: ―Oˈcˈa̱l (100) barril chi aceite, chan. Ut li merto̱m quixye re: ―Cueˈ li hu li tzˈi̱banbil cuiˈ retalil la̱ cˈas. Chunlan ut jal saˈ junpa̱t. Laje̱b roxcˈa̱l (50) aj chic ta̱tzˈi̱ba retalil chiru li hu aˈin, chan. 7 Ut quixye cuiˈchic re li jun chic: ―Ut la̱at, ¿joˈ nimal la̱ cˈas? chan. Ut li cui̱nk quixye: ―Oˈcˈa̱l (100) bisoc chi trigo, chan. Li merto̱m quixye re: ―Cueˈ li hu li tzˈi̱banbil cuiˈ retalil la̱ cˈas. Jal ut ca̱cˈa̱l (80) bisoc aj chic ta̱tzˈi̱ba retalil chiru li hu aˈin, chan. 8 Ut li patrón quisach xchˈo̱l chirilbal nak kˈaxal cuan xnaˈleb li merto̱m li incˈaˈ us xnaˈleb. Eb li incˈaˈ nequeˈxnau li xya̱lal kˈaxal se̱beb xchˈo̱l chixcˈoxlanquil chanru tixtenkˈa rib, usta incˈaˈ us tixba̱nu reheb li ras ri̱tzˈin. Kˈaxal se̱beb xchˈo̱l chiruheb li ralal xcˈajol li Dios. 9 Cuan li nequeˈxba̱nu li incˈaˈ us riqˈuin lix biomal. Abanan, la̱in ninye e̱re, cheba̱nu usilal reheb le̱ ras e̱ri̱tzˈin riqˈuin le̱ biomal saˈ ruchichˈochˈ. Ut nak ta̱lajk ta̱osokˈ le̱ biomal, texcˈulekˈ saˈ li naˈajej li ma̱cˈaˈ rosoˈjic. 10 Li ani ti̱c xchˈo̱l chixba̱nunquil li yal caˈchˈin, ti̱cak ajcuiˈ xchˈo̱l chixba̱nunquil li nabal. Ut li ani incˈaˈ ti̱c xchˈo̱l chixba̱nunquil li yal caˈchˈin, incˈaˈ ajcuiˈ ti̱cak xchˈo̱l chixba̱nunquil li nabal. 11 Cui la̱ex incˈaˈ nequenau xra̱bal li biomal saˈ ruchichˈochˈ, ¿chan ta cuiˈ ru nak tixcˈojob xchˈo̱l li Dios chixqˈuebal e̱re li tzˈakal biomal? 12 Ut cui incˈaˈ nequenau xra̱bal li cˈaˈru re jalan, ¿chan ta cuiˈ ru nak ta̱kˈaxtesi̱k e̱re la̱ex li cˈaˈru tzˈakal e̱re? 13 Ma̱ ani ta̱ru̱k ta̱cˈanjelak chiru cuib chi patrón. Ma̱re tixra li jun ut xicˈ ta̱ril li jun chic, malaj ut xicˈ ta̱ril li jun ut tixra li jun chic. Incˈaˈ naru texcˈanjelak chiru li Dios cui junes le̱ biomal nequecˈoxla. 14 Nak eb laj fariseo queˈrabi li quixye li Jesús, queˈoc chixseˈenquil xban nak nequeˈxra lix biomaleb. 15 Ut li Jesús quixye reheb: ―La̱ex nequeti̱cobresi e̱chˈo̱l e̱junes chiruheb li tenamit. Abanan li Dios naxnau chanru le̱ naˈleb. Li cˈaˈru kˈaxal lokˈ chiruheb li cui̱nk saˈ ruchichˈochˈ, aˈan tzˈekta̱nanbil xban li Dios.\nLi chakˈrab ut lix nimajcual cuanquilal li Dios\n16 Chixjunil li tijleb li queˈxcˈut eb li profeta junxil, joˈ ajcuiˈ lix chakˈrab laj Moisés, quirakeˈ xyebal nak laj Juan laj Cubsihom Haˈ quicˈulun chixchˈolobanquil resil nak cha̱lc re lix nimajcual cuanquilal li Dios. Ut nabaleb yo̱queb chixyalbal xkˈe chi oc rubel lix nimajcual cuanquilal li Dios. 17 Li choxa ut li ruchichˈochˈ, aˈan moco chˈaˈaj ta nak ta̱osokˈ. Abanan ma̱ jun li a̱tin li tzˈi̱banbil saˈ li chakˈrab, ta̱ru̱k ta̱isi̱k xcuanquil, usta kˈaxal caˈchˈin. 18 Li ani tixjach rib riqˈuin li rixakil ut ta̱sumla̱k riqˈuin jalan chic ixk, aˈan tixmux ru lix sumlajic. Ut li cui̱nk li ta̱sumla̱k riqˈuin junak ixk li ac xjach rib riqˈuin lix be̱lom, tixmux ru lix sumlajic.\n19 Quicuan jun li cui̱nk biom. Naxtikib rib riqˈuin cha̱bil tˈicr kˈaxal terto xtzˈak ut rajlal cutan naninkˈei̱c. 20 Quicuan ajcuiˈ jun li cui̱nk nebaˈ aj Lázaro xcˈabaˈ. Xox rix. Rajlal naxchunub rib chire li oqueba̱l re li rochoch li biom. 21 Naxra raj ru xtzacanquil xcˈaj li cua li natˈaneˈ saˈ xbe̱n xme̱x li biom. Eb li tzˈiˈ nequeˈchal riqˈuin ut nequeˈxrekˈ ru lix xox. 22 Quicuulac xkˈehil nak quicam li nebaˈ ut quicˈameˈ xbaneb li ángel toj saˈ choxa bar cuan cuiˈ laj Abraham. Ut quicam ajcuiˈ li biom ut quimukeˈ. 23 Nak ac cuan saˈ xbalba, yo̱ chixcˈulbal li raylal aran. Qui‑iloc takecˈ ut quiril laj Abraham ut laj Lázaro cuan chixcˈatk. 24 Quixjap re ut quixye: ―Ka̱cuaˈ Abraham, chacuil taxak xtokˈoba̱l cuu. Chatakla laj Lázaro chintenkˈanquil. Chixtˈakresi chak li ruˈuj rukˈ saˈ haˈ ut tolxquehobresi li ruˈuj cuakˈ xban nak cˈajoˈ li raylal yo̱quin chixcˈulbal saˈ li xam aˈin, chan. 25 Ut laj Abraham quixye re: ―At cuas cui̱tzˈin, julticak a̱cue nak toj yoˈyo̱cat saˈ ruchichˈochˈ nabal a̱biomal ut kˈaxal sa nak xatcuan. Ut laj Lázaro cˈajoˈ li raylal quixcˈul. Anakcuan cˈojobanbil xchˈo̱l laj Lázaro arin ut la̱at kˈaxal ra cuancat. 26 Ut cuan jun nimla chamal jul naramoc re li naˈajej cuanco cuiˈ. Ut ma̱ jun ke ta̱ru̱k ta̱numekˈ re ta̱xic e̱riqˈuin, chi moco la̱ex ta̱ru̱k texnumekˈ chak arin, chan laj Abraham re li biom. 27 Tojoˈnak li biom quixye re: ―Tintzˈa̱ma cha̱cuu, at Ka̱cuaˈ Abraham, takla laj Lázaro saˈ rochoch lin yucuaˈ. 28 Aran cuanqueb o̱b li cui̱tzˈin. Chatakla xchˈolobanquil xya̱lal chiruheb re nak eb aˈan incˈaˈ teˈcha̱lk saˈ li naˈajej aˈin chi cˈuluc raylal, chan. 29 Laj Abraham quixye re: ―Cuan riqˈuineb li hu li tzˈi̱banbil xban laj Moisés, ut eb li profeta. Cheˈxqˈuehak retal li cˈaˈru tzˈi̱banbil saˈ li hu aˈan, chan. 30 Quichakˈoc li biom ut quixye: ―Incˈaˈ tzˈakal aˈan, Ka̱cuaˈ Abraham. Abanan cui junak camenak ta̱cuacli̱k cuiˈchic chi yoˈyo ut ta̱xic riqˈuineb, teˈyotˈekˈ raj xchˈo̱l ut teˈxjal raj xcˈaˈuxeb, chan. 31 Aˈut laj Abraham quixye re: ―Cui incˈaˈ nequeˈrabi li quixye laj Moisés ut eb li profeta, incˈaˈ ajcuiˈ teˈpa̱ba̱nk usta ta̱cuacli̱k cuiˈchic chi yoˈyo junak saˈ xya̱nkeb li camenak, chan laj Abraham.


Resil li Santil Hu: Li Jesus Kixraheb' li Kok'al - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLI JESUS yook xq'alunkil jun li ch'ina'al. Arin nak'utunk naq li Jesus naxraheb' li kok'al. Eb' li winq li wankeb' rik'in li Jesus a'aneb' li x'apostol. Ma nakaanaw k'aru yook xyeeb'al li Jesus reheb'?\nNaq li Jesus ut eb' li x'apostol yookeb' chaq chiru b'e, eb' li x'apostol ke'xweech'i rib'. Jo'kan naq li Jesus kixye reheb': ‹Chirix k'aru xeeweech'i eerib'? Li Jesus naxnaw chirix k'aru yookeb' chi pleetik. Ab'an kixb'aanu li patz'om a'in, yal re rilb'al ma te'xye xyaalal re.\nNaq li Jesus kixb'aanu li patz'om maajun reheb' li xtzolom kisumenk re, xb'aan naq yookeb' xyeeb'al ani reheb' wank xwankil. Chanru kixch'olob' li Jesus reheb' li xtzolom naq li wankil moko us ta xrahinkil ru?\nLi Jesus kixk'e jun li ch'ina'al chiruheb' li xtzolom ut kixye reheb': ‹Cheenaw a'in, wi ink'a' nekeejal eena'leb' ut wi ink'a' jo'kaqex li kok'al maajoq'e tex'oq sa' li Xnimajwal Awab'ejilal li Yos. Li naxkub'si rib' jo' li ch'ina'al a'in, a'an li jwal nim xwankil sa' li Xnimajwal Awab'ejilal li Yos›. Ma nakaanaw k'a'ut kixye li Jesus a'in reheb' li xtzolom?\nXb'aan naq eb' li kok'al ink'a' neke'xnima xwankil, chi moko neke'xnimob'resi rib' chiruheb' li rechkok'alil. Jo'kan naq li Jesus kiraj naq eb' li xtzolom te'xtzol reheb' rik'ineb' li kok'al. Re naq ink'a' te'xrahi ru li wankil.\nMoko ka'aj tawi' sa' li kutan a'in li Jesus kixk'utb'esi naq kixraheb' li kok'al. Xb'aan naq sa' jun kutan eb' li na'b'ej yuwa'b'ej ke'xk'am eb' li xkok'al rik'in li Jesus. Ab'an eb' li apostol ink'a' ke'xkanab' chi nume'k li kok'al. Jo'kan naq, li Jesus kixye reheb' li xtzolom: ‹Kanab'omaq chi chalk eb' li kok'al wik'in ut meeram chiruheb', xb'aan naq li chanchaneb' li kok'al a'aneb' te'eechaninq re li Nimajwal Awab'ejilal›. Chirix chik a'an, li Jesus kixq'aluheb' li kok'al ut kirosob'tesiheb'. Li Jesus kixraheb' li kok'al chi anchal xch'ool!\nK’a’ut ke’xweech’i rib’ li x’apostol li Jesus naq yookeb’ chaq chiru b’e?\nK’a’ut li Jesus kixxaqab’ jun ch’ina’al chiruheb’ li xtzolom?\nChanru naq eb’ li x’apostol li Jesus jo’kaqeb’ li kok’al?\nChanru kixk’utb’esi li Jesus naq moko jun sut ajwi’ kixraheb’ li kok’al?\nChaawil li naxye Mateo 18:1-4.\nK’a’ut li Jesus kiroksi li jaljookil ru aatin naq kik’utuk? (Mat. 13:34, 36; Mar. 4:33, 34.)\nChaawil li naxye Mateo 19:13-15.\nK’aru tento tqatzol chirixeb’ li kok’al wi’ naqaj naq li Xnimajwal Awab’ejilal li Yos toorosob’tesi? (Sal. 25:9; 138:6; 1 Cor. 14:20.)\nChaawil li naxye Marcos 9:33-37.\nK’aru kixye li Jesus reheb’ li xtzolom chirix rahinkil li wankilal? (Mar. 9:35; Mat. 20:25, 26; Gál. 6:3; Fili. 2:5-8.)\nChaawil li naxye Marcos 10:13-16.\nChanru kixk’utb’esi li Jesus naq kixk’e xhoonal reheb’ li qas qiitz’in? K’aru te’xtzol rik’in li Jesus eb’ li cheekel winq li neke’k’amok b’e sa’eb’ li ch’uut? (Mar. 6:30-34; Fili. 2:1-4; 1 Tim. 4:12.)


Resil li Santil Hu: Jun li Ch'ina Ixqa'al aj Israel - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nMA NAKAANAW k'aru yook xyeeb'al li ch'ina ixqa'al re li rixaqil jun li awab'ej? Yook chi aatinak chirix laj Eliseo, laj k'anjel chiru li Jehob'a. Yook ajwi' xyeeb'al naq li Jehob'a natenq'ank re laj Eliseo. Li qana'chin ink'a' naxnaw ani li Jehob'a, xb'aan naq moko aj Israel ta. Ab'an, k'a'ut naq li ch'ina ixqa'al wank sa' rochoch li qana'chin?\nLi qana'chin kiyo'laak sa' li tenamit Siria ut aj Naaman xk'ab'a' li xb'eelom. Laj Naaman najolomink reheb' laj puub' sa' li tenamit Siria. Eb' laj Siria ke'xk'am li ch'ina ixqa'al sa' xtenamiteb', jo'kan naq kikanaak cho'q xmoos li rixaqil laj Naaman.\nLaj Naaman wank saqlep chirix. Li ani wank xsaqlep naru nat'oye'k xtib'el. Jo'kan naq li ch'ina ixqa'al yook xyeeb'al: ‹Wi laab'eelom txik raj chi rilb'al laj k'anjel chiru li Jehob'a, li winq a'in naru t-isinq re xyajel›. Chirix chik a'an ke'xye re laj Naaman li kixye li ch'ina ixqa'al.\nLaj Naaman naraj k'iraak, jo'kan naq xko chi rilb'al laj Eliseo sa' li tenamit Israel. Naq laj Naaman kiwulak, laj Eliseo kixye re li xmoos naq tixye re laj Naaman naq tixch'aj rib' wuqub' sut sa' li nima' Jordan. Naq laj Naaman kirab'i a'in k'ajo' naq kichalk xjosq'il ut kixye: ‹Jwal chaab'ileb' li nima' sa' lintenamit chiruheb' li wank arin Israel›. Naq kiraqe'k xyeeb'al a'in, kisutq'iik.\nToja' naq eb' li xmoos laj Naaman ke'xye re: ‹Wi laj Eliseo tatxtaqla xb'aanunkil junaq li na'leb', taab'aanu raj usta ch'a'aj xb'aanunkil. K'a'ut naq ink'a' nakaawaj xsub'al aawib' sa' ha' jo' kixye aawe?› Chirix chik a'an, laj Naaman kixsub' rib' wuqub' sut sa' li nima'. Toja' naq ki'ok chi k'iraak.\nSa sa' xch'ool laj Naaman, jo'kan naq kisutq'iik rik'in laj Eliseo ut kixye chaq re: ‹Anaqwan ch'olch'o chiwu naq li xYos eb' laj Israel, a'an xYosil chixjunil li Ruuchich'och'. Jo'kan naq xinchalk xkanab'ankil aawe li maatan a'in›. Laj Eliseo kixye re laj Naaman: ‹Ink'a' tink'ul li maatan›. Laj Eliseo ink'a' kixk'ul li maatan xb'aan naq li Jehob'a kik'irtasink re laj Naaman ut maawa' a'an. Ab'an laj Guehazi, li xmoos laj Eliseo, kiraj cho'q re li maatan.\nJo'kan naq laj Guehazi xko xtawb'al chaq laj Naaman ut kixye re: ‹Xinxtaqla chaq laj Eliseo re naq taak'e wiib' oxib' reheb' laamaatan xb'aan naq ke'wulak rula'›. Moko yaal ta li kixye laj Guehazi. Ab'an laj Naaman ink'a' naxnaw naq laj Guehazi yook chi tik'ti'ik chiru jo'kan naq kixk'e jo'nimal li kipatz'e'k re.\nLi Jehob'a kixye re laj Eliseo li kixb'aanu laj Guehazi. Jo'kan naq laj Eliseo kixye re: ‹K'a'ut xatmaakob'k? Anaqwan li xsaqlep laj Naaman txik sa' aab'een›. Toja' naq kinujak chi saqlep laj Guehazi.\nK'aru naqatzol chirix a'in? Naqatzol naq tento too'aatinaq chirix li Jehob'a jo' kixb'aanu li ch'ina ixqa'al. Xb'aan naq a'in naru naxtenq'aheb' li qas qiitz'in. Xkab', naq ink'a' tqaq'etq'eeti qib' jo' kixb'aanu laj Naaman. Tento naq too'ab'inq chiruheb' laj k'anjel chiru li Yos. Ut li rox, ink'a' tootik'ti'iq jo' kixb'aanu laj Guehazi. Naab'al li na'leb' naxk'e qe li Santil Hu, pe'yaal?\nK’aru yook xyeeb’al li ch’ina ixqa’al re jun li ixq?\nAni li ixq wank sa’ li eetalil? K’a’ut naq li ch’ina ixqa’al wank sa’ rochoch li ixq a’in?\nK’aru kixye laj Eliseo re li xmoos naq tixye re laj Naaman? K’a’ut naq kichalk xjosq’il laj Naaman?\nK’aru kixb’aanu laj Naaman naq kiraqe’k chi rab’inkileb’ li xmoos?\nK’a’ut naq laj Eliseo ink’a’ kiraj li maatan li kixk’am chaq laj Naaman? K’aru kixb’aanu laj Guehazi naq kirab’i naq ke’xk’am chaq li maatan?\nK’aru kixk’ul laj Guehazi ut k’aru naqatzol chirix a’in?\nChaawil li naxye 2 Reyes 5:1-27.\nChanru naxkawresiheb’ xch’ool eb’ li toj saaj xnawb’al li kixb’aanu li ch’ina ixqa’al aj Israel? (2 Rey. 5:3; Sal. 8:3; 148:12, 13.)\nNaq te’xk’e qana’leb’ rik’in li Santil Hu, k’a’ut us naq tqajultika laj Naaman? (2 Rey. 5:15; Heb. 12:5, 6; Sant. 4:6.)\nK’aru naqatzol chirix li xna’leb’ laj Eliseo ut chirix laj Guehazi? (2 Rey. 5:9, 10, 14-16, 20; Mat. 10:8; Hech. 5:1-5; 2 Cor. 2:17.)\nCHATWANQ CHOʼQ RAMIIW LI JEHOBʼA\nLi Jehobʼa tixkawresi laachʼool\nKʼaru tatxtenqʼa re naq inkʼaʼ tatxuwaq chi aatinak chirix li Jehobʼa rikʼinebʼ li junchʼol?


2 CORINTIOS 13 KEK - Laj Pablo naxye cˈaˈru tixba̱nu nak - Bible Gateway\n2 CORINTIOS 13 Kekchi (KEK)\nLaj Pablo naxye cˈaˈru tixba̱nu nak ta̱cuulak riqˈuineb laj Corinto\n13 Aˈin li rox sut nak tincuulak e̱riqˈuin. Cui cuan li ta̱jitekˈ nak tincuulak, tento nak cua̱nk cuib malaj oxib li testigo chixyebal nak ya̱l lix ma̱c, joˈ tzˈi̱banbil saˈ li Santil Hu. 2 Nak quincuulac xcaˈ sut e̱riqˈuin, quinqˈueheb chak xnaˈlebeb li yo̱queb chi ma̱cobc joˈ ajcuiˈ che̱junilex. Ut anakcuan ma̱ anihin saˈ e̱ya̱nk ut tinchˈolob cuiˈchic xya̱lal che̱ru. Nak tincuulak cuiˈchic e̱riqˈuin, la̱in tebinkˈus chi cau li ani incˈaˈ us yo̱queb chixba̱nunquil. Incˈaˈ chic teˈcuil xtokˈoba̱l ru. 3 Riqˈuin aˈin te̱nau nak nina̱tinac riqˈuin li cuanquil qˈuebil cue xban li Cristo. Moco ma̱cˈaˈ ta xcuanquil li Cristo re e̱kˈusbal. Kˈaxal nim ban xcuanquil che̱kˈusbal. 4 Cubenak xcuanquil li Cristo nak quicamsi̱c chiru li cruz. Abanan quicuaclesi̱c cuiˈchic saˈ xya̱nkeb li camenak chi yoˈyo xban xcuanquil li Dios. Joˈ nak quixcubsi xcuanquil li Cristo, joˈcan ajcuiˈ takacubsi kacuanquil la̱o. Abanan yoˈyo̱co xban xcuanquil li Dios ut qˈuebil ke li kacuanquil xban li Dios re xkˈusbaleb li nequeˈxba̱nu li incˈaˈ us. 5 Qˈuehomak retal le̱ yuˈam. ¿Ma tzˈakal re ru le̱ yuˈam? ¿Ma chi anchal e̱chˈo̱l nequexpa̱ban? ¿Ma incˈaˈ ta biˈ nequenau chi tzˈakal nak li Cristo cuan e̱riqˈuin? ¿Malaj ut toj ma̱jiˈ nequexpa̱ban? 6 Usan cui nak tincuulak e̱riqˈuin, te̱qˈue retal nak la̱in tzˈakalin x‑apóstol li Jesucristo. 7 La̱in junelic nintzˈa̱ma chiru li Dios nak incˈaˈ te̱ba̱nu li incˈaˈ us. Incˈaˈ nintzˈa̱ma aˈan re nak ta̱cˈutu̱nk nak cha̱bil li cˈanjel ninba̱nu saˈ e̱ya̱nk. Re ban nak tzˈakalak re ru le̱ yuˈam. Nacuaj nak te̱ba̱nu li us usta incˈaˈ naqˈueheˈ xcuanquil li cˈanjel li ninba̱nu saˈ e̱ya̱nk. 8 La̱o incˈaˈ naru nakapoˈ ru li ya̱l. Nococˈanjelac ban re xqˈuebal xcuanquil li ya̱l. 9 Joˈcan nak kˈaxal raj ta̱sahokˈ saˈ inchˈo̱l nak tincuulak e̱riqˈuin cui cha̱bilak chic le̱ yuˈam re nak incˈaˈ tento tincˈut che̱ru nak cuan incuanquil re e̱kˈusbal. Nintijoc che̱rix re nak tzˈakalak re ru le̱ yuˈam saˈ le̱ pa̱ba̱l. 10 Joˈcan nak yo̱quin chixtzˈi̱banquil li hu aˈin e̱riqˈuin nak toj ma̱jiˈ ninxic e̱riqˈuin. Nak cua̱nkin cuiˈchic saˈ e̱ya̱nk la̱in incˈaˈ nacuaj texinkˈus chi cau usta cuan incuanquil re e̱kˈusbal. Li Ka̱cuaˈ incˈaˈ quixqˈue lin cuanquil re e̱sachbal. Re ban e̱tenkˈanquil saˈ le̱ pa̱ba̱l.\nLaj Pablo naxqˈueheb xsahil xchˈo̱l ut naxchakˈrabiheb\n11 Anakcuan ex inherma̱n, texinchakˈrabi riqˈuin a a̱tin aˈin: Jalomak le̱ cˈaˈux re nak tzˈakalak e̱re e̱ru. Cheqˈuehak retal li joˈ qˈuial xinye e̱re. Junajak taxak le̱ cˈaˈux ut chexcua̱nk saˈ xya̱lal chi ribil e̱rib. Ut cua̱nk e̱riqˈuin li Dios li narahoc ke ut naxqˈue ke li tuktu̱quil usilal. 12 Cheqˈuehak xsahil e̱chˈo̱l chi ribil e̱rib riqˈuin santil utzˈuc u. 13 Chixjunileb laj pa̱banel li cuanqueb arin nequeˈxtakla xsahil e̱chˈo̱l. 14 Chicua̱nk taxak e̱riqˈuin li rusilal li Ka̱cuaˈ Jesucristo, ut chicua̱nk taxak e̱riqˈuin li rahoc ib li naxqˈue li Ka̱cuaˈ Dios, ut aˈ taxak li Santil Musikˈej chicua̱nk e̱riqˈuin. Joˈcan taxak.


Resil li Santil Hu: Laj Pablo Kikole'k sa' Palaw - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLI JUKUB' kisub'e'k sa' ha' ut ki'ok chi juk'e'k! Jo'kan naq wank ke'xk'ut rib' sa' li palaw. Ut wankeb' ak ke'elk chaq sa' li ha'. Ma wank laj Pablo sa' xyanqeb'? Qilaq k'aru kixk'ul chaq laj Pablo.\nJultik aawe naq laj Pablo kiwank chaq wiib' chihab' sa' tz'alam aran Cesarea. Chirix chik a'an, ke'xk'e laj Pablo ut eb' li ak wankeb' sa' tz'alam, sa' jun li jukub' xb'aan naq ke'k'ame'k Roma. Nach' wankeb' sa' li na'aj Creta naq kichalk jun li kaqsut-iq' sa' xb'eeneb'. Jo'kan naq ink'a' chik ke'ru xb'eeresinkil li jukub'. Ink'a' chik ke'ril ru li Saq'e chi moko eb' li chahim. Chi jo'kan ke'xnumsi naab'al li kutan. Eb' li wankeb' sa' li jukub', ke'xk'oxla naq ink'a' te'kole'q.\nToja' naq kiwakliik laj Pablo ut kixye: ‹Ka'ajwi' li jukub' tsachq, maajun eere tkamq. Xb'aan naq sa' li q'oqyink jun li x'anjel li Yos kixye we: Matxuwak, Pablo! Tatwulaq rik'in laj Cesar, li awab'ej re Roma. Li Yos tixkoleb' li yookeb' chi xik aawochb'een›.\nTuqtu q'oqyink ut ak kinume'k 14 kutan, chalen chaq xtiklajik li kaqsut-iq'. Eb' li yookeb' xch'eeb'al li jukub' ke'xk'e reetal naq moko cham ta li ha'. Jo'kan naq ke'xkut jun li ch'iich' sa' ha' re naq li jukub' ink'a' tixsak' rib' rik'ineb' li pek. Naq kisaqewk ke'ril naq wank jun jachal li na'aj chaqi ru. Jo'kan naq ke'xk'e xch'ool chi xk'amb'al li jukub' sa' li na'aj a'an.\nAk nach' wankeb' chire li na'aj, naq li jukub' kixsak' rib' chiru li samahib' ut aran kikanaak chi t'ilt'o. Li xkawil roq li palaw ki'ok riiqankil li jukub' ut ki'ok chi juk'e'k. Jun laj puub' li yook chi jolomink reheb' kixye: ‹Li nekeenaw numxik, ayuqex sa' li na'aj chaqi ru. Ut li ink'a' nekeenaw numxik chapamaq jun perel xtz'alam che'ul li jukub' ut teek'e eerib' sa' xb'een›. Chi jo'kan ke'kole'k chixjunileb' li 276 li yookeb' chi xik sa' li jukub'. A'an tz'aqal kixye li anjel re laj Pablo.\nLi na'ajej b'arwi' ke'kole'k, Malta xk'ab'a'. Eb' li wankeb' sa' li na'aj Malta chaab'ileb' xch'ool ke'xtenq'a li ke'wulak sa' li jukub'. Naq kichaab'ilo'k li kutan, ke'xk'am laj Pablo sa' jun chik li jukub' sa' li tenamit Roma.\nK’aru kixk’ul li jukub’ b’arwi’ yook chi xik laj Pablo naq wankeb’ nach’ sa’ li na’aj Creta?\nK’aru kixye laj Pablo reheb’ li wankeb’ rochb’een sa’ li jukub’?\nK’a’ut naq kijuk’e’k li jukub’?\nK’aru kixye laj jolominel aj puub’ reheb’ li wankeb’ sa’ li jukub’ ut jarub’eb’ ke’kole’k?\nK’aru xk’ab’a’ li na’aj b’arwi’ ke’kole’k? K’aru ke’xb’aanu rik’in laj Pablo naq ki’chaab’ilo’k ru li kutan?\nChaawil li naxye Hechos 27:1-44.\nNaq kitz’iib’amank li kixk’ul chaq laj Pablo, chanru naxkawresi qach’ool a’in chirix li Santil Hu? (Hech. 27:16-19, 27-32; Luc. 1:3; 2 Tim. 3:16, 17.)\nChaawil li naxye Hechos 28:1-14.\nLi wankeb’ sa’ li na’ajej Malta ink’a’ neke’xloq’oni li Yos, ab’an ke’xtenq’a laj Pablo ut eb’ li wankeb’ rochb’een, naq naqil a’in, k’aru raj tento tqab’aanu laa’o ut chanru raj ru us tqab’aanu? (Hech. 28:1, 2; Heb. 13:1, 2; 1 Ped. 4:9.)


APOCALIPSIS 15 KEK - Li cuukub chi ángel li queˈcˈamoc - Bible Gateway\nAPOCALIPSIS 15 Kekchi (KEK)\nLi cuukub chi ángel li queˈcˈamoc chak re li cuukub chi raylal saˈ ruchichˈochˈ\n15 Ut quicuil saˈ choxa jun chic li sachba chˈo̱lej rilbal. Quicuil cuukub li ángel ut cuan riqˈuineb cuukub chi raylal. Aˈan li raylal li ta̱cˈulma̱nk saˈ rosoˈjiqueb li cutan. Riqˈuin li cuukub chi raylal aˈan ta̱tzˈaklok ru lix joskˈil li Dios. 2 Ut quicuil jun li palau chanchan lem yo̱ xxamlel. Ut chire aˈan xakxo̱queb li ac queˈxcuy xco̱loninquil li raylal ut cuanqueb lix arpa li Dios riqˈuineb. Incˈaˈ queˈxqˈue xcuanquil li joskˈ aj xul chi moco lix jalam u̱ch, chi moco queˈxcˈul lix numbril lix cˈabaˈ. Incˈaˈ queˈxqˈue rib chi balakˈi̱c xban li xul. 3 Yo̱queb chixbichanquil li bich li quixbicha laj Moisés laj cˈanjel chiru li Dios re xlokˈoninquil li Jun li chanchan carner. Ut yo̱queb chixyebal: ―At Ka̱cuaˈ, at nimajcual Dios, nim a̱cuanquil ut sachba chˈo̱lej rilbal li nacaba̱nu. Kˈaxal ti̱c a̱chˈo̱l ut junelic nacaye li ya̱l. La̱at li tzˈakal rey. Kˈaxal nim a̱cuanquil saˈ xbe̱neb chixjunileb li tenamit. 4 ¿Ma cuan ta biˈ junak incˈaˈ tixxucua a̱cuu? Chixjunileb teˈxnima a̱cuu, at Ka̱cuaˈ, xban nak caˈaj cuiˈ la̱at ti̱c a̱chˈo̱l. Chixjunileb li cuanqueb saˈ li xni̱nkal ru tenamit teˈcha̱lk ut teˈxcuikˈib ribeb cha̱cuu ut tateˈxlokˈoni xban nak teˈxqˈue retal nak la̱at tatrakok a̱tin saˈ ti̱quilal.― 5 Ut chirix chic aˈan quicuil nak quiteheˈ li lokˈlaj santil naˈajej saˈ choxa bar xocxo cuiˈ li contrato li quixba̱nu li Dios. 6 Ut li cuukub chi ángel queˈel chak saˈ xtemplo li Dios li yo̱queb chak chixcˈambal li cuukub chi raylal. Tikibanbileb riqˈuin li saki tˈicr lino li nalemtzˈun. Ut bacˈbo̱queb li re xchˈo̱l riqˈuin cˈa̱mal saˈ yi̱banbil riqˈuin oro. 7 Ut jun reheb li ca̱hib li yoˈyo̱queb li chanchaneb ángel, quixqˈue reheb li cuukub chi ángel li cuukub chi secˈ oro nujenak riqˈuin xjoskˈil li Dios, li yoˈyo chi junelic kˈe cutan. 8 Ut chanchan quinujac chi sib lix templo li Dios nak quinujac riqˈuin xlokˈal ut xcuanquilal li Dios. Ut ma̱ ani quiru qui‑oc aran toj retal quinumeˈ li cuukub chi raylal li yo̱queb chixcˈambal chak li cuukub chi ángel.